qundao/data-zh-poetry huggingface dataset:
寄陳九
作者：張耒
朝代：宋

別來常思君，無異饑待哺。
如何偶相逢，握手復告去。
念初別子時，芳草才及屨。
天時不可留，再見歲云暮。
出門怪子瘦，告我困道路。
飄飄千餘里，陸走復水泝。
古來黄金盡，壯士色亦沮。
斯人獨何少，乃有衣食慮。
才高窮不怨，志大貧若富。
吾將告君理，子其聽我佈。
人生不終窮，否泰亦有數。
子其保所有，錐穎囊必露。
古來立功名，其始不無忤。
得難失自寡，進銳退亦遽。
念君歸海瀕，誰與朝夕聚。
我方困而學，每冀朋友助。
一從城北歸，夢魂見已屢。
願因南來者，時以尺書寓。
寄陳器之
作者：張耒
朝代：宋

昨者見君纔頃刻，滿馬塵埃面黧黑。
自言別家春欲闌，歸意如飛留不得。
玉鞭揮折手成胝，一日到家馳四驛。
今朝得書一何喜，酌酒烹雞稅征軛。
自言山城無與樂，坐看飛花良可惜。
手携婦子口吟詩，文字揮毫便千百。
醉歌昌谷和我吟，錦囊舊句無顔色。
憐君潦倒誰復省，場屋十年名烜赫。
嗟我春來亦何事，飽食高眠度朝夕。
簾前相對但有山，坐上清談更無客。
逼眼花光羅綺眩，照人酒色瓊瑶白。
風光似此寧可忍，酩酊高歌卧花側。
平生結友事遨遊，未省流年守山僻。
强歡獨飲豈所樂，舍此無謀慰愁寂。
思君一笑何可得，王事有程身有役。
堂南柳條爭著葉，繁李夭桃落如積。
請看春物能有畿，坐見清和變炎赫。
須期載酒對東風，及此殘花尚堪摘。
寄陳履常二首·其一
作者：張耒
朝代：宋

近聞彭澤令，旅飯寄招提。
杜老不厭賦，韋郎猶愧妻。
得州慚牧養，懷友負招携。
祇學新詩好，高吟獨醉泥。
寄陳履常二首·其二
作者：張耒
朝代：宋

故人猶念我，一笑向何人。
老去唯佛祖，州閑如隠淪。
殘年河朔雪，近臘水鄉春。
何日相逢笑，天邊白髮新。
寄陳州朱教授三首·其一
作者：張耒
朝代：宋

殷勤寄語朱夫子，僧舍花前亦舉觴。
學舍蕭條官職冷，不知誰與戴姚黄。
寄陳州朱教授三首·其三
作者：張耒
朝代：宋

春雨江干不肯晴，大江櫟岸轉雷霆。
山頭方丈渾無事，掃地焚香看佛經。
寄陳州朱教授三首·其二
作者：張耒
朝代：宋

欲曉山禽百種鳴，最憐啞咤是雛鶯。
遙想西湖烟柳色，深春風露水邊聲。
寄陳鼎
作者：張耒
朝代：宋

懶著青衫沉醉眠，近來沽酒困無錢。
常憂送乏鄰僧米，何啻寒無坐客氈。
直道漫憑詹尹卜，浮生已付祖師禪。
祇應居士無醒日，知有淵明種秫田。
寄集節二首·其一
作者：張耒
朝代：宋

陳侯氣飄飄，誰敢易挹酌。
俊如摶風鷹，清如唳霜鶴。
高懷落俗事，見者初駭愕。
須臾發其有，珠玉隨洒落。
浩然謝畦畛，誰不愛而樂。
論交嗟我晚，玉手未暖握。
別來星一周，庭竹再飄籜。
洛陽誰知子，恐未免寂寞。
崢嶸胸中氣，誰與發其鑰。
知心古所少，獻厚報或薄。
興懷每念此，中夜情抱惡。
雖然千金璧，豈得常在璞。
山城一尊酒，子去誰酬酢。
高歌遣我思，長嘯觀寥廓。
寄集節二首·其二
作者：張耒
朝代：宋

北風號空庭，山雪鳴急霰。
是時我與子，傾蓋初相見。
相逢兩恨晚，語罷喜復歎。
明燈照紅爐，杯酌方爛漫。
劉公摩霜鬢，氣若初捷戰。
喜我兩人交，深杯手持勸。
縱橫恣談笑，一醉便侵旦。
想子病酒容，蓬頭不能飯。
那知會日少，告別不容戀。
出門送子歸，慘若失侶雁。
終朝或不語，妻子怪相問。
別來三得書，日月去如箭。
栗亭在何處，山川浩千萬。
吾將理南棹，遂我江湖願。
兩如隨風雲，那復計聚散。
遲君秣驪駒，別我過窮縣。
寄題何戢秀才琬琰堂
作者：張耒
朝代：宋

幽人築淇澳，不與世相聞。
獨携千卷書，過於骨肉親。
辛苦作室堂，插架如魚鱗。
時時體不住，一遇千載人。
山川兵火後，墟廟金石存。
消磨餘紙墨，幻滅去無痕。
功名但如此，知子道可尊。
不遺世一毫，以全與其身。
包醜傅黛膏，百態售笑顰。
誰能雙蛾眉，閉戶自貴珍。
鄙人有夙尚，願與幽侶敦。
他年抱健犢，聽嘯入蘇門。
寒夜
作者：張耒
朝代：宋

暗空無星雲抹漆，邑犬吠野人履霜。
歲云暮矣風落木，夜如何其斗插江。
屋頭眠雞正寂寂，野縣嚴鼓先逢逢。
摩挲老面起搆火，春色床頭酒滿缸。
寒夜擁爐有懷淮上
作者：張耒
朝代：宋

長安暮冬雪如山，堅冰錯落於其間。
八荒一雲同慘淡，北海怒迴江海翻。
老人此時不復出，閉戶燃薪守蓬蓽。
忽憶去年淮上舟，有客致酒頗豪逸。
三更堂下霜折木，坐上美人鳴寶瑟。
人生有情亦可憐，明眸皓齒如眼前。
主人金章作塵土，烟飛星散江南天。
知非蘧公時一歎，讀書梅叟並蕭然。
百年萬事費排遣，軟語須問東家禪。
寒蛩
作者：張耒
朝代：宋

寒蛩振翼聲騷騷，夜深月影在蓬蒿。
老人雖眠睫不交，愁窗人寂燈無膏。
荒城鳴金睥睨高，北斗下挹江南濤。
悲笳三奏老雞號，晨光出山開泬寥。
寒食
作者：張耒
朝代：宋

庭院輕寒新雨過，江城寒食野花飛。
故園北望一千里，極目江楓客未歸。
寒食
作者：張耒
朝代：宋

風雲雖不定，日雨亦易乾。
殘春猶凜凜，助我朝食寒。
想見芳野田，士女游班班。
去者日以疏，更爲來者歡。
青紅間車馬，日暮醉牆間。
寒食前一日大雨不止
作者：張耒
朝代：宋

寒食窮愁嘆陋邦，可憐終日雨淙淙。
不妨農畝連雲稼，獨惜園花脫錦杠。
最苦繁聲欺屋漏，願看霽色放春江。
明朝日出誰能料，已喜燈花照夜窗。
寒食後數日方持齋誦經而東園遊人甚盛因而賦此
作者：張耒
朝代：宋

芳物忽過半，寒食已闌珊。
園靜鳴鳥下，花稀新葉繁。
焚香翻貝葉，謝客掩柴關。
止酒方清坐，畦蔬助晚餐。
寒食日作二首·其一
作者：張耒
朝代：宋

荒山野水非吾土，寒食清明似去年。
楊柳插門人競笑，荆蠻不信子推賢。
寒食日作二首·其二
作者：張耒
朝代：宋

朝寒却覺春衣薄，禪誦還將酒盞疏。
落盡江城千樹雪，門前楊柳已藏烏。
寒食日同婦子輩東園小宴
作者：張耒
朝代：宋

寒食無與樂，携孥宴小園。
青春積雨霽，白日萬花繁。
時節悲江國，窮愁泥酒尊。
故鄉終在眼，樂不得重論。
寒食日贈同飲者
作者：張耒
朝代：宋

春城風雨後，花落滿人家。
宿潤留芳草，晴輝上曉霞。
園林正寒食，樽酒對年華。
一笑相逢地，功名莫嘆嗟。
寒食歌
作者：張耒
朝代：宋

東風芳草長，寒食春茫茫。
人家掩門去，雞犬自相將。
原頭簇簇柳與花，行人往來長歎嗟。
舊墳新塚累累是，裂錢澆酒何人家。
桑上鳴鳩喚山雨，雨脚蕭蕭山日暮。
歸來門巷正春寒，花底殘紅落無數。
北里悲啼夜未休，清弦脆管起南樓。
古今歌笑何時盡，芳草白楊春復秋。
去年巧笑鞦韆女，今年嫁作東家婦。
綵繩畫柱似當年，只有朱顔不如故。
百人學仙無一成，麻姑不見但聞名。
萬斛春醪須痛飲，江邊漁父笑人醒。
寒食贈遊客
作者：張耒
朝代：宋

陰陰畫幕映雕欄，一縷微香寶篆殘。
寒食園林三月近，落花風雨五更寒。
箏調寶柱弦初穩，酒滿金壺飲未乾。
明日踏青郊外去，綠楊門巷繫雕鞍。
寒食離白沙
作者：張耒
朝代：宋

花枝裊裊水溶溶，楊柳輕明二月風。
景物可憐人寂寞，年年寒食醉眠中。
寒食離白沙
作者：張耒
朝代：宋

莫驚客路已經年，尚有青春一半妍。
試上芳堤望春野，萬絲楊柳拂晴天。
寒鴉詞
作者：張耒
朝代：宋

寒鴉來時九月天，黄梁蕭蕭人刈田。
啼聲清哀晚紛泊，迭和羣音和且樂。
朋飛聚噪動百千，頸腹如霜雙翅玄。
風高日落田中至，部隊崩騰鉦鼓沸。
高林古道榆柳郊，落葉晴霜荆棘地。
志士朝聞感歲華，田家候爾知寒事。
壠頭雪消牛挽犁，蕩漾春風吹爾歸。
投寒避暖竟何事，長伴燕鴻南北飛。
我滯窮城未知返，爲爾年年悲歲晚。
扁舟東下會有期，明年見爾長淮岸。
寓寺八首·其一
作者：張耒
朝代：宋

門外清泉浸稻畦，西南脩竹作城埤。
川平林斷空明處，却有遙山作翠眉。
寓寺八首·其七
作者：張耒
朝代：宋

錯落星河沒半空，江城悲角五更風。
幽人夢斷西窗雨，背壁籠燈到曉紅。
寓寺八首·其三
作者：張耒
朝代：宋

病卧淮陽太昊城，牡丹叢畔過清明。
那知春暮長江上，竹裏招提聽曉鶯。
寓寺八首·其二
作者：張耒
朝代：宋

道人鐘梵久寂寞，倦客弭車聊靜便。
我亦雲山閒衲子，平生香火舊因緣。
寓寺八首·其五
作者：張耒
朝代：宋

翠眉長好何曾損，寄語啼禽漫不閒。
應爲殘春足愁恨，長疑蹙破鏡中山。
寓寺八首·其八
作者：張耒
朝代：宋

籠燈到曉只微明，獨擁單衾聽雨聲。
葛幌竹床清過暑，蕭然未覺負平生。
寓寺八首·其六
作者：張耒
朝代：宋

平曉春雲失半山，濛濛小雨暗江干。
寺樓倚徧消殘醉，只有春愁伴薄寒。
寓寺八首·其四
作者：張耒
朝代：宋

江城梅子青時節，嫩紫夭紅掃地無。
修竹滿山連草色，却煩林鳥勸提壺。
寓居春日書事
作者：張耒
朝代：宋

禪宮寂寂白晝長，出門江山悲異鄉。
歌簷日暖好鳥語，空庭客稀春草長。
紅樹人家隔修竹，青蕪村路達橫塘。
欲向東城踏青去，碧雲何處水茫茫。
寓楚題楊補之官舍
作者：張耒
朝代：宋

一辭螭陛走天涯，客路悠悠老歲華。
住久不知身是客，自來堂下採黄花。
寓淮陽驛二首·其一
作者：張耒
朝代：宋

一庭秋色高堂夜，半壁燈光短幌凉。
都是去年秋氣味，誰知飄泊古淮陽。
寓淮陽驛二首·其二
作者：張耒
朝代：宋

悠颺短日下西牆，庭葉吟風作夕凉。
客枕甚安無一事，鄰雞不用喚朝陽。
寓陳雜詩十首·其一
作者：張耒
朝代：宋

傳舍不可久，束裝投新居。
新居亦苟完，佳木頗扶疏。
洒掃尋丈地，琴書遣朝晡。
風雲中夜變，大雨如决渠。
落點若强箭，穿我老屋塗。
中夜起明燭，移床護吾雛。
傳聞北城隅，老弱堤上廬。
官吏操畚鍤，紛紛役千夫。
螘漏或一决，城闉變江湖。
吾衰也久矣，豈復憚爲魚。
寓陳雜詩十首·其一〇
作者：張耒
朝代：宋

秦子死南海，旋骨還故墟。
辛勤一生事，空得數編書。
琅琅巧言語，玉佩聯瓊琚。
知者能幾人，憎者頗有餘。
書生事業薄，生世苦勤劬。
持以待後世，何足潤槁枯。
興懷及昔者，使我涕漣如。
道路阻且長，悲哉違撫孤。
寓陳雜詩十首·其七
作者：張耒
朝代：宋

疲馬齕故草，閉門苔蘚深。
閒坊居人少，秋日疏槐陰。
境寂心亦閒，蕭然散巾襟。
靜中有深趣，因見至人心。
谷神古不死，茲理良可尋。
無令兒輩覺，一撫無弦琴。
寓陳雜詩十首·其三
作者：張耒
朝代：宋

朝雨如棼絲，咫尺不相辨。
俄然晨光漏，紺碧出天面。
天工易明晦，頃刻俄屢變。
今朝事大定，雲物卷組練。
客有北來說，蝝生被數縣。
穀穗無一粒，遺稈如立箭。
卑田成大澤，投種哀莫見。
官人懵不知，猶喜輸租辦。
興懷及鰥寡，猶愧吾飽飯。
寓陳雜詩十首·其九
作者：張耒
朝代：宋

我不知暑退，但覺衣汗乾。
頗怪庭中天，湛然青已寬。
有物叫草根，啾啾自相喧。
問知已新秋，大火流金天。
九土變寒暑，正爾事亦繁。
靜觀付一笑，吾事寧相關。
但無筋力健，悠然佳意還。
喧喧憎鄰里，砧杵亂人眠。
寓陳雜詩十首·其二
作者：張耒
朝代：宋

昔記古甲子，商滅而周興。
如何雨此日，乃爲霪雨徵。
陰陽久乖張，此事頗有憑。
豈天悔牧野，洗此漂杵腥。
舊雨水未乾，洞房苔欲青。
新雨雖霢霢，欺我牆善崩。
虛堂就夕眠，永夜楸桐聲。
蕭然秋氣至，豈覺巾屨輕。
憐我老病者，三伏困薰蒸。
得凉且飽飯，何暇念秋成。
寓陳雜詩十首·其五
作者：張耒
朝代：宋

清夜何晏晏，客眠亦復佳。
鄰鐘喚我覺，咽咽聞城笳。
披衣行中庭，星漢已橫斜。
缺月挂西南，皎皎流清華。
莎雞振其羽，蟋蟀旁悲嗟。
悠哉歲已秋，日月如奔車。
寓陳雜詩十首·其八
作者：張耒
朝代：宋

念昔爲吏日，朝夕羨人閒。
解印出公府，翛然若歸山。
衡茅三畝居，無客門常關。
早眠而起晏，永日或不冠。
故人遠寄酒，爲致一醉歡。
我亦領其意，呼兒具杯盤。
長閒貧亦好，安用朱其轓。
我生本蓬蓽，久已傲饑寒。
寓陳雜詩十首·其六
作者：張耒
朝代：宋

開門無客來，永日不冠履。
客至我老懶，投刺輒復去。
端成兩相忘，因得百無慮。
故人在旁郡，書信不能屢。
興哀東城公，將掩郟山墓。
不能往一慟，名義真有負。
可能金玉骨，亦遂黄壤腐。
但恐已神仙，裂石終飛去。
寓陳雜詩十首·其四
作者：張耒
朝代：宋

唐有元相國，實殺顔平原。
平原腹有丹，尸解神已仙。
顔公死已矣，人見如生前。
致令遺其像，委曲與人言。
相國死倉卒，穢襪塞其咽。
家門隨手破，但怪椒斛千。
顔公黄塵外，風節猶凜然。
元子墮九幽，遺臭萬世傳。
寫情二首·其一
作者：張耒
朝代：宋

牆外誰家桃李開，何由花下一徘徊。
先教飛絮傳愁去，却遣游絲取蕊來。
寫情二首·其二
作者：張耒
朝代：宋

人閒漏永報春暉，日過簷牙夢未回。
隔夜雨飄梅蕊盡，入簾風捲柳花來。
寺晚
作者：張耒
朝代：宋

春寒掩古寺，遲日轉修廊。
古殿流塵暗，空庭碧草芳。
中有搘筇者，非醉亦非狂。
謫官滄江上，已換一炎凉。
春來不出門，蔬飯守禪堂。
不知門外花，風雨知在亡。
興來時展卷，睡足自焚香。
清吟嘗旨酒，疏懶味何長。
寺西閒步
作者：張耒
朝代：宋

閭里靜無事，野塘春水生。
好風時獨立，芳草共閑行。
閏月遲春候，輕陰弄晚晴。
鄰炊烟火動，下舍晚鷄鳴。
將之天長題新亭壁二首·其一
作者：張耒
朝代：宋

新亭登眺解征鞍，飛鳥悠揚雲意閒。
誰謂塵埃無野興，故乘風雨看秋山。
將之天長題新亭壁二首·其二
作者：張耒
朝代：宋

雲捲山光到眼前，滿川摇落早秋天。
客來繫馬成何事，風雨寒窗一覺眠。
將別普濟二首·其一
作者：張耒
朝代：宋

老槐疏竹寺門幽，九月輕寒襲客裘。
漠漠淮烟天際晚，蕭蕭山雨坐中秋。
風前紅葉知時落，籬下黄花對客愁。
爲語老僧無我笑，此生終待老林丘。
將別普濟二首·其二
作者：張耒
朝代：宋

孤城淮北晚鐘殘，落日橋邊送客鞍。
物外樓臺秋更豁，山深松竹晚多寒。
窗風細細侵衣冷，簷雨蕭蕭到夜闌。
佳境欲留嗟不可，塵埃蹤跡但悲歎。
將至壽州初見淮山二首·其一
作者：張耒
朝代：宋

浩蕩平波欲接天，天光波色遠相連。
風鳴雨槳初離浦，岸轉青山忽對船。
澤國秋高添氣象，人家南去好風烟。
步兵何必江東走，自有鱸魚不值錢。
將至壽州初見淮山二首·其二
作者：張耒
朝代：宋

晚繫孤舟古岸隈，蒹葭風定渚鷗回。
山兼野色蒼茫去，月向淮心晃蕩來。
秋色解將愁並至，年華偏與客相催。
青衫手板徒勞爾，富貴功名安在哉。
將至官坡登一土岡望復州作
作者：張耒
朝代：宋

茫茫夢澤連禾黍，斷壠橫岡散平楚。
登高試望竟陵城，孤烟落日知何處。
舊遊如夢去莫挽，客愁冉冉還如故。
他年若問鴻軒人，堂下薔薇應解語。
將至海州明山有作
作者：張耒
朝代：宋

望望孤城滄海邊，好雲深處是人烟。
鳥飛山靜晴秋日，水闊人閒熟稻天。
旗影遠摇沽酒市，棹歌歸去隔村船。
功名富貴非吾事，誓斸明山數畝田。
將至漢川夜泊
作者：張耒
朝代：宋

水翼飛栖定，連檣宿暝烟。
葦風驚客夢，江月伴人眠。
多病閒偏樂，苦吟愁易牽。
漁郎爾何恨，終夕獨鳴舷。
將至都下
作者：張耒
朝代：宋

竟陵南望稻新熟，夢澤悠悠傷遠目。
春風嶺上望齊安，太昊城邊攬秋菊。
那知歲暮東州客，大山蒼寒曉霜白。
雲收霧捲日月明，却上天衢瞻玉色。
敝裘疲馬古道長，九旬刺史歸空囊。
歸去故人應笑我，滿衫清淚說潯陽。
將赴上庠偶成
作者：張耒
朝代：宋

卷中課最詩成後，枕上功名睡美餘。
弟子解疑常隠几，輪人能笑久觀書。
山林沉痼時搔首，松菊耽淫自荷鋤。
干世可能尋一飽，虀鹽未用食無魚。
將離柯山十月二十七日
作者：張耒
朝代：宋

去此定有期，逝將泛扁舟。
千里須聚糧，尚復少遲留。
雖有隸囚籍，聊喜脫遐陬。
問我行何之，岱宗古東州。
念我所居堂，蓬茅委荒丘。
西窗兩芭蕉，誰見春萌抽。
園梅粲已發，門掩懶重游。
今晨一長歎，離思浩難收。
對菊花二首·其一
作者：張耒
朝代：宋

官閒身世兩悠悠，種竹栽花一散愁。
黄菊叢邊對疏雨，一年懷抱此時秋。
對菊花二首·其二
作者：張耒
朝代：宋

躬耕遇歲真吾事，牛下齊兒婦妾歌。
招飲風烟過閒日，遶籬栽菊可如何。
對蓮花戲寄晁應之
作者：張耒
朝代：宋

平池碧玉秋波瑩，綠雲擁扇青瑶柄。
水宮仙女鬭新妝，輕步凌波踏明鏡。
彩橋下有雙鴛戲，曾託鴛鴦問深意。
半開微斂竟無言，裛露微微洒秋淚。
晁郎神仙好風格，須遣仙娥伴仙客。
人間萬事苦參差，吹盡清香不來摘。
對酒奉懷无咎二首·其一
作者：張耒
朝代：宋

城門失火池魚窮，樹頭風聲酒榼空。
雖貧家婦有旨蓄，一一可口不待豐。
往來曳杖兩足健，醉後哦詩雙頰紅。
最憶南都晁別駕，高歌大笑聲如鐘。
對酒奉懷无咎二首·其二
作者：張耒
朝代：宋

我兄改秩令新昌，相望雖遠同江外。
君家兄弟數如我，曹南好在龐眉弟。
官微無利沾骨肉，兩處强健差自慰。
近來老子還破禪，一女咿啞猶未睟。
對雪呈仲車
作者：張耒
朝代：宋

學堂歲暮無來客，殘雪漫漫風獵獵。
當庭古柳三四枝，老翁携帚收殘葉。
二年閒散百事慵，饑寒不自勤鋤鍤。
囊空甑倒誰復救，典衣買酒將空篋。
人間萬事苦難齊，以醉驅愁最奇捷。
丈夫未死誰能測，幽憂何自同兒妾。
飲酣耳熱詩興豪，直上虛空恣凌躡。
饑喉凍噤誰與解，正藉醺酣得嚅囁。
少年舉白未嘗辭，漸老深杯見還怯。
何當共有種秫田，免向官壚走書帖。
小孤山
作者：張耒
朝代：宋

一峰枝水孤劍立，古廟開簾雙臉紅。
水邊古木老龍蟄，山下水色磨青銅。
我來扁舟望有禱，萬頃春水清溶溶。
明神報我意加厚，嗟我薦獻愧不豐。
重遊知復在何日，俯仰天地身飄蓬。
小雨
作者：張耒
朝代：宋

小雨廉纖晚，幽花寂歷秋。
嘉時空冉冉，白日付悠悠。
亂思工縈恨，危腸只貯愁。
唯應時扣寂，一念萬緣休。
小雨
作者：張耒
朝代：宋

稍稍陰靄集，蕭肅春寒生。
窗燈耿初照，小雨細無聲。
還來就溫爐，依然有故情。
燕坐悄無語，軍城遞遠更。
小雨
作者：張耒
朝代：宋

蕭蕭小雨不能收，一霎西風便似秋。
枕席夜凉燈火暗，丁丁更漏隔南樓。
小雨效韋體
作者：張耒
朝代：宋

午景蔽浮雲，芳林散清雨。
虛窗度遙吹，稍覺青葉舉。
殘蔬知夏餘，隕葉兆秋序。
幽獨無往來，烹茶誰晤語。
小齋夜思
作者：張耒
朝代：宋

夜久高籟息，燈明一室虛。
過聲寒鷺鵠，落影老楸梧。
大澤星河淡，孤城更漏疏。
安能久鬰鬰，興發付歸歟。
少年
作者：張耒
朝代：宋

朱繩縛天狗，白羽射旄頭。
新佩將軍印，初成甲第樓。
綺羅諸院夜，鞍馬五陵秋。
惟有如霜鬢，令君覽鏡愁。
少年行三首·其一
作者：張耒
朝代：宋

騂弓鵲角蒼雕羽，金錯旂竿畫貔虎。
長驅直踏老上庭，手拔干將斬狂虜。
歸來解甲見天子，金印懸腰封萬戶。
自爲大漢上將軍，高揖羣公佐明主。
少年行三首·其三
作者：張耒
朝代：宋

少年賣珠登主門，主家千金惜一身。
綠韝請罪見天子，尚得君王呼主人。
鬭雞走馬長安道，豪傑驅來奉談笑。
漢庭碌碌公與侯，畏禍憂誅先白頭。
少年行三首·其二
作者：張耒
朝代：宋

人生豈合長貧賤，師事黄公曾習戰。
英雄天子伐匈奴，初拜將軍二十餘。
黄塵晝飛羽如插，身射單于碎弓甲。
從來書生輕武夫，坐遣揮毫寫勳業。
少年遊
作者：張耒
朝代：宋

含羞倚醉不成歌。纖手掩香羅。偎花映燭，偷傳深意，酒思入橫波。看朱成碧心迷亂，翻脈脈、斂雙蛾。相見時稀隔別多。又春盡、奈愁何。
局中晚坐
作者：張耒
朝代：宋

高林晚葉漸疏明，雨過長安萬屋青。
爲問西風來幾日，夕陽宮殿亦秋聲。
局中晝睡
作者：張耒
朝代：宋

鳥啼花開千萬思，春色醉人成午睡。
燒香掃地一室間，藜床布枕平生事。
君知章華久寂寞，楚夢無人憚青兕。
東風轉野作晴雷，蕩蹙山川作紅翠。
白日下照七澤寬，孤城樓觀失餘寒。
頗怪故山頻入夢，年來真厭楚人餐。
局中聽雨
作者：張耒
朝代：宋

秋庭聽雨斷人聲，凉入衣裾秋意生。
臨水登山送歸語，憐君解有許多情。
局中負暄讀書三首·其一
作者：張耒
朝代：宋

輝輝短景留寒光，重裘不暖貪負陽。
老人背溫一體康，我欲持之獻天王。
天王九重居明光，玉几翠被女侍傍。
人不我知謂我狂，此心耿耿不敢忘。
歲云暮矣天雨霜，且復持此飲一觴。
局中負暄讀書三首·其三
作者：張耒
朝代：宋

輝輝短景不能春，照我貧屋亦復仁。
虞淵道遠寒雲屯，羲和愁思隕厥輪。
君不見志士憔悴甘賤貧，塊處屋漏含悲辛。
重堂溫室顛醉昏，悠悠蒼天彼何人。
局中負暄讀書三首·其二
作者：張耒
朝代：宋

輝輝短景留寒光，瓦簷霜濕梧桐黄。
老蛩不知秋已去，白晝嘖嘖空啼牆。
歲云暮矣羈旅傷，塊獨守此天一方。
床頭書史談虞唐，我言匪耄聽者狂。
屈原
作者：張耒
朝代：宋

楚國茫茫盡醉人，獨醒惟有一靈均。
餔糟更遣從流俗，漁父由來亦不仁。
屋東
作者：張耒
朝代：宋

蒼鳩呼雨屋東啼，麥穗初長燕子飛。
竹裏人家雞犬靜，水邊官舍吏民稀。
溪聲夜漲寒通枕，山色朝晴翠染衣。
頼有西鄰好詩句，賡酬終日自忘機。
山下
作者：張耒
朝代：宋

山下疏鐘日夜催，城頭畫角五更哀。
流年忽忽愁中過，世事紛紛空裏來。
沮溺漫高輕世節，管商空盡濟時才。
古來擾擾今何有，一熟黄粱夢已回。
山光寺
作者：張耒
朝代：宋

寺古丹青暗，地幽花木春。
垣牆兵火後，臺殿棟梁新。
繞屋松聲合，鋪庭草色勻。
春耕迷古壘，野水灧通津。
落魄閑來客，蕭條禁火晨。
重尋舊游地，俯仰十年身。
山城
作者：張耒
朝代：宋

野縣閉門早，山深更漏微。
薄雲依月宿，孤翼犯霜歸。
弓冷新膠健，貂寒舊縷紕。
旗亭換新酒，不惜篋中衣。
山夜
作者：張耒
朝代：宋

更漏孤城迥，簾帷靜夜長。
天高風送雁，月冷樹浮霜。
晚菊差池綠，高桐次第黄。
曉來南國夢，不覺寄他鄉。
山暝孤猿吟
作者：張耒
朝代：宋

平野何岑寂，空山晚易陰。
微雲數峰暝，幽谷一猿吟。
風果饑遇少，霜枝冷不禁。
引吭當落日，激響度前林。
最惻騷人興，偏悽遠客心。
空齋懷謝守，空復昔時音。
山海
作者：張耒
朝代：宋

愚公移山寧不智，精衛填海未必癡。
深谷爲陵岸爲谷，海水亦有揚塵時。
杞人憂天固可笑，而不憂者安從知。
聖言世界有成壞，况此馬體之毫釐。
老人行世頭已白，見盡世間惟歎息。
俯眉袖手飽飯行，那更從人問通塞。
山舍
作者：張耒
朝代：宋

蕭蕭山舍靜，誰復與相親。
琴酒忘塵事，詩書有古人。
歲豐民事少，地闢土風淳。
聊樂身無事，功名喪我真。
山行
作者：張耒
朝代：宋

驅馬春山去，山蹊繞澗斜。
淺清沙岸水，疏瘦石岩花。
放蕩從生事，殷勤向物華。
依微聽雞犬，深柳映人家。
山雪
作者：張耒
朝代：宋

空中莽落索，曉雪遍平郊。
霰急松鳴葉，聲繁竹戰梢。
暮鳶饑啄屋，寒雉濕依茅。
誰上梁王賦，淹留感鬢毛。
崇化寺三首·其一
作者：張耒
朝代：宋

樓殿沉沉鎖夜烟，秋燈一點佛龕前。
梧桐葉上三更雨，亦有愁人獨自眠。
崇化寺三首·其三
作者：張耒
朝代：宋

零落宮牆官樹秋，行人東去路悠悠。
祇應樓下邯鄲路，亦有離人對此愁。
崇化寺三首·其二
作者：張耒
朝代：宋

白髮荆州嘆滯淫，吳衣重杵洛城砧。
遣愁莫上高樓望，只有秋來晝日陰。
崇寧壬午臨汝四月始聞鶯二首·其一
作者：張耒
朝代：宋

青杏登盤櫻壓枝，園林初夏囀黄鸝。
一聲風露高林曉，却覺年華總未衰。
崇寧壬午臨汝四月始聞鶯二首·其二
作者：張耒
朝代：宋

好音終在恥爭先，谷外寒多故後遷。
已過花時亦何恨，不妨夏木綠參天。
巫臣二首·其一
作者：張耒
朝代：宋

萬古風情不易禁，多言未似不言深。
楚王只聽巫臣諫，不道逃吳已有心。
巫臣二首·其二
作者：張耒
朝代：宋

咫尺山河不易知，無言莫謂即無思。
人間只見枝頭繭，不悟春蠶暗理絲。
己卯十二月二十日感事二首·其一
作者：張耒
朝代：宋

高樓乘興獨登臨，搔首天涯歲暮心。
带雪臘風藏澤國，犯寒春色著烟林。
山川極目風光異，歲月驚懷老境侵。
可是斯文天未喪，楚囚何事涕沾襟。
己卯十二月二十日感事二首·其二
作者：張耒
朝代：宋

蹉跎流落已華顛，又見荆湖一歲遷。
人怯苦寒愁日短，天收殘臘放新年。
園林寂歷飄梅後，里巷經過爆竹前。
自料知非猶得在，潜心久學衛蘧先。
己未四月二十二日大雨雹
作者：張耒
朝代：宋

夜來飛雹驚我眠，大者磊落幾如拳。
起聽但覺屋欲動，簷瓦破墜無復全。
是日晚晴星斗出，鏡靜萬里無雲烟。
乾坤變化竟誰使，造作詭怪須臾間。
鄰家老翁髮已白，云昔見此今十年。
木衰火濫氣浮洩，激此陰沴成冰堅。
儒生臆度知是否，天事誰得窮其源。
屋頭雛鴉失其母，足傷翅折亦可憐。
己未早春有感
作者：張耒
朝代：宋

南國柳黄鶯未知，人情何事憾春遲。
雪抽宿麥晴來葉，雨長枯榆燒後枝。
載酒有誰尋寂寞，受薪只合學支離。
近知壁觀安心法，亦擬平治不作詩。
已醒
作者：張耒
朝代：宋

已醒厭厭醉，將開灼灼紅。
年年到春日，忽忽遇東風。
暇日如年永，閒愁似酒濃。
時能將醉眼，天際送飛鴻。
平生
作者：張耒
朝代：宋

平生壯節終難變，投老浮名信所遭。
要路爭先寧遽福，從來率野屈吾曹。
年年歌
作者：張耒
朝代：宋

年年西風白露天，爛醉村釀秋池原。
今年杜門不復出，爲愛我庭風日寬。
東西相望兩叢竹，正色森森立青玉。
朝烟暮雨恣陵奪，翠鳳文章終鬰鬰。
石榴新栽果不實，下有蕭條冒霜菊。
人情雖欲薦我酒，物意豈願贏君菊。
東欄黄葵色貴麗，氣壓滿欄香撲蔌。
月桂凄凉何足數，蛛網挂蟲窘如束。
安能卒歲不改芳，正自榮枯隨衆木。
陶陶吾意方有在，瑣瑣眼前安足錄。
朝來默坐有佳思，病去身輕如脫梏。
從來北客望江南，何用登樓傷遠目。
幽草二首·其一
作者：張耒
朝代：宋

幽草堂軒秀，盆池遇雨添。
新晴雀哺子，永日燕穿簾。
世事休驚目，閑中且養恬。
黄公有美酒，時得醉厭厭。
幽草二首·其二
作者：張耒
朝代：宋

衰草已無頼，秋花只强名。
雨園蛩響細，寒樹鳥啼清。
淹泊知吾道，幽居見物情。
唯應有鄰叟，足雨問農耕。
庚辰臘八日大雪二首·其一
作者：張耒
朝代：宋

平生臘八日，借鉢受齋糜。
客路歲將晚，旅庖晨不炊。
持杯從破律，遣興自吟詩。
何日依禪宿，鐘魚自有時。
庚辰臘八日大雪二首·其二
作者：張耒
朝代：宋

東州逢臘雪，却憶竟陵梅。
客路人方遠，天涯雁欲回。
遙憐簷外白，還點砌邊苔。
久是無人過，誰知照酒杯。
度洛因泛舟東下數里頗憶淮上
作者：張耒
朝代：宋

沄沄清洛轉山隈，渺渺東流不復回。
輕鳥竟隨青嶂去，亂波爭泛夕陽來。
偶驚舟楫鄉心起，乍脫塵埃病眼開。
疑是盱眙郭門外，月明帆席過清淮。
度關山
作者：張耒
朝代：宋

度關山，意悠哉，秦關路險行車摧。
秋雲沉沉天未曉，關吏正眠關未開。
孟嘗逃秦畏秦逐，一日歸齊未爲速。
重扉當道可奈何，搔首蒼茫空駐轂。
主君無言客無計，仰看天星俯相視。
風鳴木響心自驚，咄嗟謾養三千士。
下客趨前敢獻誠，爲君試效晨雞鳴。
引聲未絕羣雞應，軋軋重門俄徹扃。
馬嘶人語車輪轉，斗柄斜橫夜初半。
奔風捷足欲何追，虎口脫身非素願。
孟嘗好士竟何爲，纔得雞鳴狗盜兒。
可憐當日慇懃意，輟食分衣竟爲誰。
庭草
作者：張耒
朝代：宋

冉冉朝雨霽，欣欣禽哺雛。
鮮鮮中庭草，佳色日已敷。
童子惡其蕃，謁我盡掃除。
我爲再三擷，愛之不能鋤。
人生羣動中，一氣本不殊。
奈何欲自私，害彼安其軀。
况我麋鹿性，得此亦可娛。
延蔓藩籬間，常若田野居。
亭亭濯露曉，偃偃披風餘。
所嗜乃若此，我生合樵漁。
庭菊
作者：張耒
朝代：宋

窮秋慘無姿，向榮盡枯槁。
可憐中庭菊，灼灼顔色好。
豈無風霜苦，所守良自保。
清商振驅除，爾獨傲百草。
煌煌中央色，嚴麗謝浮姣。
山家有薄酒，爲爾數傾倒。
嘗聞仙人術，採餌庶難老。
呼童掃藥齋，遲爾寒英擣。
庵東窗雨霽月出梅花影見窗上
作者：張耒
朝代：宋

山頭冷月出，射我幽窗明。
屋東有新梅，寒影交疏櫺。
暗香不可挹，彷彿認繁英。
耿耿終無言，依依如有情。
怳疑姑射真，仙馭下我庭。
姮娥曉西去，滿樹晨霜清。
廣化遇雨
作者：張耒
朝代：宋

浮雲蔽高峰，臺殿延晚色。
風聲轉谷豪，雨脚射山白。
東樓瞰虛明，龍甲排松栢。
蕭森異人境，坐視動神魄。
撞鐘寺門掩，晚霽尚殘滴。
相携下山去，塵靜馬無跡。
歸來解鞍歇，新月如破璧。
但恐桃花源，回舟已青壁。
建平途次
作者：張耒
朝代：宋

野橋田徑滑，官路柳條新。
流水伴麗日，野花留晚春。
點空知去翼，衝綠有歸人。
自笑諳岐路，無勞更問津。
張夫人挽詞
作者：張耒
朝代：宋

世德簪纓貴，家風孝友傳。
承夫知不忌，愛子故親賢。
飄忽人間夢，生平物外緣。
諸天清浄報，可但閟重泉。
徐園閒步二首·其一
作者：張耒
朝代：宋

平田小雨潤新耕，曉日園林信脚行。
襯步野蕪吹面柳，可憐春物總多情。
徐園閒步二首·其二
作者：張耒
朝代：宋

動地春風晚未休，吹花折柳却成愁。
塵埃不用頻車馬，獨卧氍毹正擁裘。
從黄仲閔求友于泉
作者：張耒
朝代：宋

炎暑戰已定，清秋當抗衡。
碧雲生雁思，幽草見蛩情。
曬麥村墟靜，觀書枕簟清。
誰能酌玄酒，來破屈原醒。
復答迎郭侯犢車之句
作者：張耒
朝代：宋

玉壺春酒射朝霞，只看纖腰不看花。
但遣舟迎桃葉女，仍須恩賜短轅車。
微雲
作者：張耒
朝代：宋

微雲霮䨴弄餘春，清曉微寒尚著人。
重理裌衣溫卯酒，綠陰啼鳥閉衡門。
怨曲二首·其一
作者：張耒
朝代：宋

白首南朝女，愁聽異域歌。
收兵頡利國，飲馬胡盧河。
毳布腥羶久，穹廬歲月多。
雕窠城上宿，吹笛淚滂沱。
怨曲二首·其二
作者：張耒
朝代：宋

祖席駐征橈，開帆復信潮。
隔筵桃葉泣，吹管杏花飄。
船去鷗飛閣，人歸鹿上橋。
別離惆悵淚，江鷺宿紅蕉。
悼亡九首·其一
作者：張耒
朝代：宋

菊花還似去年黄，一寸愁心萬事傷。
獨立高樓對殘日，秋風吹得淚千行。
悼亡九首·其七
作者：張耒
朝代：宋

山僧老去久忘情，笑我多悲白髮生。
爲道人間具煩惱，早來林下共修行。
悼亡九首·其三
作者：張耒
朝代：宋

千行垂淚對風烟，萬事傷心兒女前。
曉鏡不須催白髮，潘郎秋鬢久蕭然。
悼亡九首·其九
作者：張耒
朝代：宋

欲治煩惱更無方，只有頭陀理最長。
不待存亡始知夢，故應交臂已凄凉。
悼亡九首·其二
作者：張耒
朝代：宋

遙夜新霜凋碧槐，三更寒月滿堂階。
美人化作秋風去，只有清魂夢裏來。
悼亡九首·其五
作者：張耒
朝代：宋

新霜已重菊初殘，半死梧桐泣井闌。
可是神傷即無淚，哭多清血也應乾。
悼亡九首·其八
作者：張耒
朝代：宋

嵩陽道出建春門，同入西都四見春。
誰謂回頭隔存沒，斷腸今作獨歸人。
悼亡九首·其六
作者：張耒
朝代：宋

亦知存沒等浮雲，鮮笑多悲失道真。
却恐荒唐齊物叟，鼓盆真是已傷神。
悼亡九首·其四
作者：張耒
朝代：宋

曉梳零亂髮星星，病眼昏昏怯夜燈。
烏几素屏雙草屨，百年從此學山僧。
悼逝
作者：張耒
朝代：宋

結髮爲夫婦，少年共饑寒。
我迂趨世拙，十載困微官。
男兒不終窮，會展淩風翰。
相期脫崎嶇，一笑紓艱難。
秋風摧芳蕙，既去不可還。
滴我眼中血，悲哉摧肺肝。
兒稚立我前，求母夜不眠。
我雖欲告之，哽咽不能言。
積金雖至斗，紆朱走華軒。
失我同心人，撫事皆悲酸。
積日而成時，積時更成年。
山海會崩竭，音容永茫然。
惜別贈子中昆仲二首·其一
作者：張耒
朝代：宋

寒雲崩騰不成雪，北風吹窗燈半滅。
病來廢飲卧無眠，一夜吟詩聲不絕。
南城三俊生契闊，想對寒爐掉吟舌。
留行一日誰有情，慰我與君千里別。
道長塵土疲馬愁，歲晚風霜敝裘裂。
人生何用讀書史，文字未補囊中闕。
驅馳所幸一飽耳，士而謀食愧前哲。
何能天獨嗇吾曹，自應所學爲之孽。
雖然此事予不悔，昔學固知今日拙。
欲持琬琰易羊皮，玩之已久安能輟。
萬端畢竟有天命，計較何須論瑣屑。
勞歌無和坐達明，曉鼓鼕鼕墮殘月。
惜別贈子中昆仲二首·其二
作者：張耒
朝代：宋

我年十八從先生，今也相逢得三子。
坐思前事且十年，嗟我不才老將俟。
子中兄弟氣清拔，粲若瑶環與瓊珥。
逸足駿馬不受羈，凌躒奔馳動千里。
先生聲名二十載，乃得姻婭皆文士。
我今賀子得所遭，非我先生誰辦此。
定交自恨相知晚，漫浪一官非我志。
論文終日坐忘歸，欲別出門還頓轡。
我如轅駒幸芻豆，豈不自厭安敢避。
人生謀食亦可悲，世上舍閒皆失計。
西來有人話吾邑，頗說山川慰人意。
寄詩莫憚憑驛傳，對酒惜哉無子醉。
到官便掃琴書室，有客過我行當至。
疏泉養筍待子吟，更采山芻秣君驥。
惠別
作者：張耒
朝代：宋

洞簫奏兮瑶瑟御，日不足兮繼以夜。
吾寧獨此湛樂兮，嘉予美之宜修。
披浮雲出明月兮，揮衆星不與謀。
既成言以命予兮，顧永予之光明。
豈獨謂不然兮，託東風以惠聲。
嗟言獨何容易兮，有傾身者鬼神。
中懷著而必見兮，卷蘭舌而交信。
予雖不執子明燭兮，光輝其舍予。
兩相審者不媒兮，予既獲子於鼻息。
舒子聲以歌兮，鳳凰將聞而振羽。
結子佩而起舞兮，星斗視子而上下。
獨翩翩其不可留兮，君之居可知而不可得。
春水渙渙兮，予獨飲君河之曲。
鳥鳴羣飛兮，其下芳草。
柳舒舒其可攬結兮，桃李始就其膏沐。
行者懷兮別者思，酌君酒兮壽君以不衰。
撫君舟之悠然兮，將浩渺以浮航。
三江震澤兮，舟師告憊而一息。
引日星之煌煌兮，吾獨望子於南極。
想子其下兮，鼓聖濤而鞭蛟龍。
使宓妃不敢巧笑兮，皇英斂衽而來從。
南風之來兮，入予裾悅余心。
獨條暢而清婉兮，曰是爲故人之風。
惠莊道中
作者：張耒
朝代：宋

山雨夜塵息，林霜晨氣清。
荒城餘古木，破冢有新耕。
風俗通秦壤，川原抱洛京。
憑高時駐馬，指點問山名。
感事二首·其一
作者：張耒
朝代：宋

投老益無趣，誤爲世塵嬰。
飄然欲脫去，疲弱安能耕。
始謀苦不臧，妄欲事功名。
中路兩不可，徬徨始嗟驚。
回轍愴已晚，悠悠事遄征。
萬物各有求，我生安得寧。
感事二首·其二
作者：張耒
朝代：宋

自古衣食勤，物生無時閒。
春耕望時雨，厚土常苦乾。
舉頭呼天公，天遠安得聞。
幸此中夜雨，瀟瀟洒中田。
天人兩異情，相值良獨難。
水旱與豐年，由來皆偶然。
愚夫苦多怨，智士即而安。
我歌寧獨此，萬事一嗟歎。
感庭莎
作者：張耒
朝代：宋

桃蹊李徑有塵埃，初放青莎秀滿階。
想見芊綿古城角，有人嗟我未歸來。
感懷
作者：張耒
朝代：宋

枯樹桓司馬，五柳陶徵君。
微木何足道，所歎此兩人。
一埋柴桑骨，一爲九錫臣。
榮辱俱已矣，芳穢萬世聞。
感春
作者：張耒
朝代：宋

我愛沙邊雙白鷗，飛鳴相樂還相求。
往來飲啄性如一，異類不至心無憂。
我來窮山無與友，雖有接納非吾儔。
人生從類乃爲樂，强言笑語歡何由。
感春
作者：張耒
朝代：宋

淹留生白髮，默默又驚春。
花房與柳萼，三見東風新。
竟日雨不止，翛翛寒著人。
擁裘坐閉閣，但與山爐親。
昔我東南交，藹藹賢簪紳。
朝晡不相捨，談笑夜達晨。
清言間嘲謔，侑以肴與尊。
風花春院靜，霰雪夜爐溫。
南士多文章，最愛蔡與秦。
吳僧參寥者，瀟洒出埃塵。
詩多山水情，野鶴唳秋旻。
江子貧而廉，鄉黨稱其仁。
徐子節最苦，五十慕其親。
頗有豪俠風，時時見於文。
相逢必痛飲，大盞若鯨吞。
家無一金資，有口不言貧。
楚望自南來，贈我佳句頻。
送我歌百言，爛如張錦茵。
蔡子不可見，窮泉悶幽魂。
遺書誰收拾，撫舊心空存。
僧寥安在哉，江漢一孤鱗。
徐子益寥落，寂無人薦論。
周子有書來，乃在吳江濱。
其餘數子者，影響無由聞。
寥寥青天高，落落參與辰。
東西不相及，難合易離分。
自我官窮山，耳目如聾昏。
相逢半俗物，彊笑接歡欣。
景物豈不嘉，招携阻嘉賓。
端如守籠鶴，終日掩吾門。
春風動花光，桃李曰繽紛。
長歌寫我思，書寄東飛雲。
感春
作者：張耒
朝代：宋

若若堂北桃，昨日花猶小。
暖風遲景一日功，萬萼千葩爛相照。
東風漾漾吹朝雨，朝日滿簷春鳥語。
櫻桃得暖花意忙，接萼連枝間先吐。
蘭芽出地長可握，小筍如簪堪薦箸。
欣欣萬木誰使然，時來不肯居塵土。
盛衰相感但如此，鏡中安得朱顔駐。
古來百計無可奈，惟有飲者謀猶庶。
乃知甚急莫如酒，有衣可典猶爲富。
我今不樂欲何待，薄俸自給供朝暮。
功名有命不可求，白髮無私誰得拒。
從今酩酊勿復辭，棄置人間千萬慮。
感春三首·其一
作者：張耒
朝代：宋

我昨西來到昌谷，主人致酒留我宿。
坐中少年美如玉，高歌清歡春夜促。
還家病酒對殘春，東風落花吹滿屋。
出無與語歸閉門，安得萬里馳吾足。
感春三首·其一
作者：張耒
朝代：宋

日長殘雪滴高簷，院靜人閒風度簾。
可是歲華隨日好，故應愁恨逐春添。
感春三首·其一
作者：張耒
朝代：宋

東風吹桃李，花落已滿地。
摇摇新柳枝，薄蔭纔可芘。
誰云同一時，榮謝兩異意。
由來何足較，要之歸一致。
感春三首·其三
作者：張耒
朝代：宋

午日步西園，繁花亂相照。
夭夭海棠枝，顧我如欲笑。
殷紅點輕素，含吐皆窈窕。
持贈東鄰子，願言論久要。
感春三首·其三
作者：張耒
朝代：宋

悠悠朝興暮還息，官閒事少門無客。
空山多陰春雨足，饑馬蕭蕭空伏櫪。
文章工巧謀愈疏，顔鬢衰遲進無策。
繫身五斗爾自爲，何用中宵空嘆息。
感春三首·其三
作者：張耒
朝代：宋

梅梢柳眼弄春嬌，雲暖南山臘雪消。
近郭樵漁成野市，遠村簫鼓隔溪橋。
感春三首·其二
作者：張耒
朝代：宋

冰消水面波光動，日暖樹梢花意歸。
世上繁華隨日好，却應春淺勝芳菲。
感春三首·其二
作者：張耒
朝代：宋

我昔東行花始開，我自東歸花半摧。
萬紅辭林捲風去，坐見錦繡蒙蒼苔。
南山朝雲鳩逐婦，日暮微雨蕭蕭來。
一春晴明苦難得，掩蔽風日知誰哉。
感春三首·其二
作者：張耒
朝代：宋

默坐不復出，浮雲作朝陰。
離離簷間花，隨雨下故林。
物色一如此，朱顔坐凋侵。
自歌陽春曲，吾不待知音。
感春二首·其一
作者：張耒
朝代：宋

不覺悠悠過，東風換故年。
青春消霰雪，白日滿山川。
草綠飄梅地，江平去雁天。
故園桃李動，東望每依然。
感春二首·其二
作者：張耒
朝代：宋

爲問閑茅客，窮愁何所歡。
焚香延晝睡，酤酒過春寒。
歲月顛毛換，古今行路難。
浮生付造物，留滯復何歎。
感春十三首·其一
作者：張耒
朝代：宋

春郊草木明，秀色如可攬。
雨餘塵埃少，信馬不知遠。
黄亂高柳輕，綠鋪新麥短。
南山逼人來，漲洛清漫漫。
人家寒食近，桃李暖將綻。
年豐婦子樂，日出牛羊散。
携酒莫辭貧，東風花欲爛。
感春十三首·其一〇
作者：張耒
朝代：宋

漫漫東風來，吹此庭前櫻。
纍纍綴葩萼，華采日鮮明。
朝陽助輝爍，好鳥亦和鳴。
起行不自得，節物傷我情。
皇天分四時，寒暑無暫停。
悠然一氣耳，不與人事爭。
方春感芬敷，秋復惜其零。
一年能幾何，方寸不暫平。
念此自知妄，放歌遂遺形。
達人傲天壤，兒女徒咿嚶。
感春十三首·其一一
作者：張耒
朝代：宋

仲春漸燠沐，攄散常遠步。
獨穿林下蹊，斜轉竹間嶼。
鳴泉競漱石，迸筍或妨路。
吹衣信和風，濯足解雙履。
深行意益愜，默坐憩亦屢。
野花迎客來，啼鳥驚我去。
羣鳴投樹鴉，獨下過溪鷺。
晴霞送斜日，歷歷星已布。
娟娟新月彎，稍稍山已暮。
用此遣朝昏，誰謂非尺素。
感春十三首·其一三
作者：張耒
朝代：宋

沉陰涉春仲，積潦斷行蹟。
浮雲起南山，商羊未休息。
壅涸無宿滯，芬芳有新摘。
燈明休間齊，鳥靜山靄夕。
濁醪足斟酌，野杞柔可食。
瑶簪脫雛筍，玉縷剸肥鯽。
冥懷默有契，玩理方自得。
庶幾達人風，持用慰寂默。
感春十三首·其一二
作者：張耒
朝代：宋

高臺面南山，獨立望空闊。
東風悠然來，吹我鬢中髮。
獨遊動遠思，覽物念所悅。
伊人在千里，山水不可越。
玉音坐契闊，容華有消歇。
悲哉音莫致，雜珮空自結。
羣飛雲間鴻，北羽儼成列。
愛日崇令德，嘉好當無絕。
感春十三首·其七
作者：張耒
朝代：宋

夜醉朝未醒，披衣步南堂。
折彼曉樹花，嗅此凝露香。
好鳥鳴我林，聲如韵風篁。
娟娟屋外杏，顧我如窺牆。
物色豈不好，人情獨何傷。
思我二三子，各限天一方。
無鬐不可游，無羽不可翔。
耿耿千里心，箕昴互相望。
結交古所重，義合不能忘。
離別可奈何，還歸舉予觴。
感春十三首·其三
作者：張耒
朝代：宋

致酒傍修竹，竹風吹我衣。
臨觴曷不樂，感此盛與衰。
昔我池邊柳，北風無完枝。
春芽忽可擷，弱弱不自持。
榮枯兩相召，念此能幾時。
要終必復始，惜我芳華姿。
自古無如何，悲歌欲何爲。
聊進杯中物，日醉以爲期。
感春十三首·其九
作者：張耒
朝代：宋

嗟余尉窮縣，端坐百無慮。
幸茲歲豐穰，庶息塵埃步。
乘間策羸馬，莽莽出門去。
田原亦可悅，農事藹方布。
還家有詩書，客至具鷄黍。
勿復嘆遠游，人生孰非寓。
感春十三首·其二
作者：張耒
朝代：宋

寒池冬不流，落葉塞泉罅。
東風日夕來，春色到山舍。
杖藜遶東溪，流水清可架。
疊石引之來，潺潺到深夜。
平欄朝可鑑，倒影見亭榭。
清風起修篁，翠鳥亦來下。
天和人意舒，春暖景物姹。
歌此濯纓詩，塵埃欲高謝。
感春十三首·其五
作者：張耒
朝代：宋

長嘯視天壤，手撫白玉琴。
一撫再三歎，誰哉知我音。
翩翩媚俗子，一仰復一沉。
靈鳳翔九霄，不顧蒿下禽。
擇食無果腹，貪藏有良金。
豈無得與失，兩各行其心。
窮通亦有命，榮辱迭相尋。
躬耕儻未輟，聊爲梁父吟。
感春十三首·其八
作者：張耒
朝代：宋

浮雲起南山，冉冉朝復雨。
蒼鳩鳴竹間，兩兩自相語。
老農城中歸，沽酒飲其婦。
共言今年麥，新綠已映土。
去年一尺雪，新澤至已屢。
豐年坐可待，春服行欲補。
感春十三首·其六
作者：張耒
朝代：宋

今晨起何早，盥漱坐南軒。
啄木響高柳，春渠鳴亂泉。
悠然此時心，默默誰與言。
焚香閱素書，濯手開靈篇。
神爽道自合，體和真亦全。
蕭蕭毛髮輕，浩氣驅昏煩。
呼童策藜杖，躡露開中園。
擷彼杞與菊，歸烹助盤飧。
既飽誰與樂，登高望南山。
還歸酌美酒，興罷復陶然。
感春十三首·其四
作者：張耒
朝代：宋

南山如佳人，秀色慰我思。
微風從東來，清洛摇春漪。
驅馬出門去，悠悠踏長堤。
暖日麗花草，微雲渡南溪。
高丘者誰子，斷裂崗前碑。
當年豈不偉，泯泯今誰知。
老翁驅牛耕，墳草半已犁。
功名但若此，達士觀如遺。
飲酒復飲酒，勸君無復辭。
人生百無益，惟有飲庶幾。
感秋三絕·其一
作者：張耒
朝代：宋

秋思鄉愁兩苦辛，每臨西北望秋雲。
此生更老情終在，誰爲寄聲千里人。
感秋三絕·其三
作者：張耒
朝代：宋

高林敗葉已颼颼，更有寒莎翠已收。
若道神仙脫情累，如何獨唱感庭秋。
感秋三絕·其二
作者：張耒
朝代：宋

楚天未白轉星河，樓角先吹出塞歌。
長愧侵床五更月，殷勤無計謝姮娥。
感秋呈宏父兼呈周楚望三首·其一
作者：張耒
朝代：宋

西風吹我舟，繫纜岸邊柳。
蕭蕭落船葉，日夕煩我帚。
心驚芳歲晚，日月去如走。
搔我鬢邊髮，少壯寧復久。
平生拙謀身，辛苦爲五斗。
苟逃饑寒憂，不敢擇所受。
心因摧折低，面苦塵埃垢。
拳拳警前勇，俯俯蹈新揉。
功名委之命，寧足計薄厚。
獨遺古人書，千古相獻侑。
我烹亦有魚，我酌亦有酒。
非求與俗違，聊以安吾守。
感秋呈宏父兼呈周楚望三首·其三
作者：張耒
朝代：宋

浮雲無停陰，急雨來清秋。
颯颯水上風，吹我千里舟。
二年客淮楚，乞米充饑喉。
空堂堆詩書，冷落妻子羞。
操舟將何之，漫浪爲西遊。
豈不厭奔走，貧賤無良謀。
人生天地間，如萍水中浮。
安得必所往，南北但隨流。
達者知其然，委己任去留。
止若寄渚雁，行如浮海桴。
萬物本無事，百年漫多憂。
冥懷付造物，俯仰予何求。
感秋呈宏父兼呈周楚望三首·其二
作者：張耒
朝代：宋

西風中夜來，飛雨隨以至。
攬衣不能眠，起坐爲涕泗。
炎蒸雖云酷，香草猶可佩。
清商來無情，凋我蘭與蕙。
咿咿草蟲悲，裊裊露蟬嘒。
高梁燕如客，鎩翮鷹方鷙。
乾坤本無心，萬物隨一氣。
如何於其間，感愴坐自累。
置之勿復道，得酒但知醉。
陶然杯杓間，萧洒無餘事。
感遇二十五首·其一
作者：張耒
朝代：宋

幽居念世務，頗復窺造物。
通爲一憒憒，愚智更出沒。
漏天呀不補，淫雨方蕩潏。
豈獨無良苗，稂莠亦飄忽。
惟餘尊中物，三酌便兀兀。
此事頗有憑，時從散幽鬰。
感遇二十五首·其一〇
作者：張耒
朝代：宋

腹心主包藏，爪齒以自衛。
折衝須豪英，靖國用君子。
遐哉三五朝，此道無不備。
晏嬰才愧管，齊景不霸世。
商子德慚奚，秦彊仍早圮。
感遇二十五首·其一一
作者：張耒
朝代：宋

風霜凜已高，歲月逝云邁。
蕭條陋巷士，藜藿守耿介。
欲吐胸中語，旁人笑言大。
漆室非近憂，宜遭鄰里怪。
感遇二十五首·其一七
作者：張耒
朝代：宋

周王仗黄鉞，自謂將天威。
孤竹兩君子，采薇旁笑之。
豈徒驚世俗，趨死乃如歸。
周衰楚蒙吏，快辯多文詞。
高言毀二子，至與盜跖齊。
夷齊固齊聖，於道豈無知。
輕身立世教，爭奪尚如斯。
感遇二十五首·其一三
作者：張耒
朝代：宋

西京全盛日，宮闕上參天。
建章千萬戶，白晝下神仙。
金瓊麗雲日，栱角壓山川。
一朝喪亂至，兩觀入戈鋋。
漸臺既已平，長門隨飛烟。
物大變亦巨，安榮竟徂遷。
毋怪秦漢君，甘心惑神仙。
感遇二十五首·其一九
作者：張耒
朝代：宋

衆聖演世教，金仙獨圓成。
徒緣異形範，乃復遭譏評。
幽居覽物化，且復究吾形。
捐書守寂寞，萬化歸無生。
感遇二十五首·其一二
作者：張耒
朝代：宋

登高望海縣，秋日麗玉京。
喧闐車馬音，風震入青冥。
大明屬昌運，戴白不知兵。
華衣美酒食，婦織子孫耕。
生無係虜憂，乃覺患禍輕。
請看五季世，戰地猶榛荆。
感遇二十五首·其一五
作者：張耒
朝代：宋

釁隙不在大，巫臣圖夏姬。
百端終困楚，吳子會黄池。
怨有大於此，居高易逢危。
何言戒困獸，無易簀中尸。
感遇二十五首·其一八
作者：張耒
朝代：宋

江湖有潜鱗，頗厭沮澤陋。
朅來游滄溟，矯首觀宇宙。
是時三神山，忽隕巨鰲首。
奔波走仙聖，龍蜃紛格鬭。
重淵沸日月，萬類錯昏晝。
掉尾歸去來，蓮巢以爲友。
感遇二十五首·其一六
作者：張耒
朝代：宋

林居屏百患，覃思觀幽遐。
炎黄已蕪沒，末路多玼瑕。
私智互馳騁，短長迭矜夸。
更相爲禍福，勝負時紛拏。
超然赤松子，高笑在雲霞。
感遇二十五首·其一四
作者：張耒
朝代：宋

穰侯抵關中，頗畏諸侯客。
搜車計已遲，終困范公策。
庸夫吝富貴，百計私自惜。
勢移禍敗至，智巧竟何益。
至公覽英俊，苴補乃無隙。
請看桑林餓，亦脫趙子厄。
感遇二十五首·其七
作者：張耒
朝代：宋

太冬積嚴殺，布令兆微霜。
淒淒中園木，華采欻摧藏。
豈無孤芳者，佳菊獨煌煌。
後彫雖爾德，曷補蕙蘭傷。
感遇二十五首·其三
作者：張耒
朝代：宋

士生有輕重，初非他人爲。
視身真千鈞，所壓無不摧。
羣偷讓弊漢，喘走恐後時。
隆中賢少年，長嘯弄鋤犁。
白頭左將軍，斂衽喜得時。
狠石挈紫髯，老瞞受鞭笞。
艱難永安詔，委國忘其兒。
心知龍鸞人，不顧鴟鴉資。
使無三顧重，一飽起相疑。
感遇二十五首·其九
作者：張耒
朝代：宋

唐皇欲喪亂，豺虎依山丘。
君王信李訓，玉殿行戈矛。
繫狗不係首，遭噬血橫流。
堂堂贊皇公，委棄不與謀。
感遇二十五首·其二
作者：張耒
朝代：宋

毀竹伐梧桐，意欲困鳳凰。
彼雖無食息，逸氣自高翔。
鳳何求於人，人自欲鳴岡。
麾之亦安有，庚子鴞在堂。
昂昂青雲士，忍饑而擇糧。
使果腹是求，何憂無五漿。
感遇二十五首·其二〇
作者：張耒
朝代：宋

治疾弭靈藥，爽然疾有瘳。
因茲涉方書，仙聖或可求。
豈疾乃可治，而生不可留。
吾將飛五金，息駕於蓬丘。
感遇二十五首·其二一
作者：張耒
朝代：宋

懷王棄屈子，憔悴楚江湄。
終然葬魚腹，終古耀文詞。
千年洛陽客，作賦不無譏。
謂當棄之去，覽德乃下之。
君臣本大倫，當以恩義持。
如皆輕合散，是與塗人夷。
靈均豈願沉，深意實在茲。
傅懷終泣死，何亦拳拳爲。
感遇二十五首·其二三
作者：張耒
朝代：宋

處世三不遇，放歌歸去來。
林卧觀太初，悠悠付一杯。
扶摇震雲海，三山安在哉。
金丹或可學，他日出塵埃。
感遇二十五首·其二二
作者：張耒
朝代：宋

微陰兆九地，萬木方滋榮。
微霜初可履，回首陽泉冰。
秦王按劍日，豐沛赤精生。
光輝能幾時，日中月已升。
達人知其然，居世忘驕矜。
彼哉夸毗子，志氣易滿盈。
感遇二十五首·其二五
作者：張耒
朝代：宋

繅絲未緣魚，有絲生網心。
弦木以爲弧，鳥獸不安林。
大鈞本無事，物類亦愔愔。
誰令一機駭，萬變起相尋。
焚木豈人火，棄沙非外金。
如何巧詐子，尚欲峻而深。
感遇二十五首·其二四
作者：張耒
朝代：宋

蒼鷹初化鳩，未忍望擊搏。
照水或見形，乃見悔其昨。
麗戎有奇女，遭虜常涕洟。
改服登晉宮，更恨來苦遲。
變化驅念慮，丈夫或有之。
貧賤矜懷寶，富貴乃無奇。
感遇二十五首·其五
作者：張耒
朝代：宋

秋房燈火靜，客睡亦復安。
弭彊力汲汲，涉廣心漫漫。
白露下百草，心知歲將闌。
彼微者啼鴂，職使仇蕙蘭。
吾非蒿目人，初不與世患。
淫雨作橫流，執蠡挹之乾。
我師青牛書，不爭忌處先。
既自守吾寶，在辱亦何歎。
感遇二十五首·其八
作者：張耒
朝代：宋

炎劉運欲圮，蠹孽依根生。
姦臣助斲喪，主意不得行。
云誰知巢穴，請劍有朱卿。
傷哉滔天禍，成此直士名。
感遇二十五首·其六
作者：張耒
朝代：宋

羣動同大塊，冥冥含至精。
乾坤職覆載，日月互昏明。
蚊蟲共一器，擾擾一時爭。
推移付大化，終古一空名。
感遇二十五首·其四
作者：張耒
朝代：宋

世無英霸器，俚叟誦詩書。
不能靜丘民，安用稱唐虞。
堂堂贊皇公，龍變誰可拘。
邂逅逢可人，奮身爲謀謨。
草書救深州，元翼終就屠。
誰能叱邸吏，姦將立改圖。
天方去大和，拔公去其都。
十年奇才論，獨智羞羣愚。
愬魃
作者：張耒
朝代：宋

帝治下土兮遠於民，撫御萬方兮周無垠。
物類億千兮莽蓁蓁，出入日月兮運星辰。
廣必有容兮潜姦昏，不上愬兮帝曷聞。
歲庚申兮斗建巳，旬逾十兮雨不施。
秀者燋兮實者悴，麥莽莽兮不出塊。
舊穀既沒兮待新以食，奪其所望兮民憂以惑。
捨耒而兵兮奪攘剽賊，急不知慮兮求生頃刻。
民幸帝兮詔雲師，氣朝升兮斂陽暉。
孰鼓風兮震川岳，上者揚兮旁者剝。
雲雖仁兮不得施，野童童兮草木摧。
熟揚塵兮蔽朝日，紛霏霏兮冒萬物。
昏迷蒙兮浩恍惚，瞭者瞀兮失南北。
瘞根莖兮腐葩實，世慘錯兮澤蓬㶿。
霍霍然兮侵萬室，飄雨塵兮以旦以夕。
民曰誰爲兮尸是有物，其名曰魃兮旱是司。
惡潤忌澤兮盜陽威，淫視槁木兮疾華滋，憎飽妬飫兮幸民饑。
亢不伏兮風以助之，慘懷柔茂兮塵埃是吹。
來炎火兮爛煒煌，馭回祿兮驂畢方。
朱旂旐兮絳帷裳，坦無畏兮樂洋洋。
朋疫癘兮友疾殃，徒甚劇兮黨甚强。
慢帝威兮分害戕，竊祠禱兮傲驅攘。
民頼帝仁兮以衣以食，上帝孔昭兮愬無禍責。
幸帝震怒兮降魃罪疾，無俾在世兮幽沉深溺。
雷伐鼓兮電揚旂，雨卷壑兮雲張帷。
泛游澤兮湛甘滋，充槁瘠兮奮枯萎。
禾黍茂兮蔬果肥，歲既登兮民飽嬉。
康帝民兮恩甚思，幽斯魃兮宥無期。
慈湖中流遇大風舟危甚食時風止遊靈巖寺
作者：張耒
朝代：宋

心悸西江浪似山，眼明僧舍一窗閒。
從今要見廬山面，畫作屏風靜處看。
慎思兄別墅在長沙白鶴山晉陶淡舊居事見本傳今其居有大杉可十數圍蕃茂特異世傳淡藏丹其中用前韵謹賦
作者：張耒
朝代：宋

千年騎鶴老仙翁，固是山川秀氣鍾。
桃洞自宜無客到，吳門應合有人逢。
巖前舊隠孤杉老，壺裏真遊白鹿從。
近有蓬萊讀書客，卜居偶占翠嵐濃。
應龍
作者：張耒
朝代：宋

應龍未遇風雲起，仰活泥沙數尺水。
彼能坐致千里澤，可憐一掬何難致。
時哉未遇可奈何，一掬雖微安敢易。
誰能寄語潭中魚，相聚須臾莫相忌。
懷竟陵蓮花
作者：張耒
朝代：宋

景湖門外有汀洲，灼灼紅蓮照碧流。
公子不歸時節晚，雨枝風葉卧清秋。
懷金陵三首·其一
作者：張耒
朝代：宋

此君堂後青蒼玉，別後何曾寄一聲。
想見秦淮月堂下，西風吹浪拍堤平。
懷金陵三首·其三
作者：張耒
朝代：宋

曾作金陵爛漫遊，北歸塵土變衣裘。
芰荷聲裏孤舟雨，卧入江南第一州。
懷金陵三首·其二
作者：張耒
朝代：宋

璧月瓊枝不復論，秦淮半已掠荒榛。
清溪天水相澄映，便是臨春閣上魂。
懷陸羽井
作者：張耒
朝代：宋

寒泉背石老松根，禪室幽人古像存。
長恨千年無屈宋，楚招難與此遺魂。
戊寅正月八日早寒
作者：張耒
朝代：宋

濃淡春雲夜雨乾，寂寥庭院裌衣寒。
無人爲發樽前笑，但把梅花似舊看。
成帝
作者：張耒
朝代：宋

百華衣上漬餘香，夜照猶煩蚌有光。
解道溫柔勝武帝，不知壯髮似元皇。
戒醉
作者：張耒
朝代：宋

平生嗜酒愛離騷，痛飲須知屬我曹。
仕宦低回要斗粟，功名迂闊欲霜毛。
直須減省樽罍費，莫厭沉迷簿領勞。
醉吐相茵君勿恃，邴公遺事久寥寥。
戲二潘
作者：張耒
朝代：宋

眊矂柯山客，還家只醉眠。
桂堂渾忘却，蟬室故依然。
未用臨書卷，聊須辦酒錢。
所欣家有弟，鄉校首稱賢。
戲作雪獅絕句
作者：張耒
朝代：宋

六出裝來百獸王，日頭出後便郎當。
爭眉霍眼人誰怕，想你應無熟肺腸。
戲同小兒作望南京內門
作者：張耒
朝代：宋

別都制度擬王畿，雙闕岧嶢望太微。
萬乘旂常難望幸，九天樓觀自相輝。
百年龍虎興王氣，萬雉金湯却敵威。
一夢江南尚淹泊，風塵似欲變征衣。
戲呈希古
作者：張耒
朝代：宋

半世辛勤守黄卷，白頭容易過青春。
枕前亦覺春晴否，試問東鄰晚起人。
戲贈張嘉甫
作者：張耒
朝代：宋

鐵鎖沉淵誰敢干，塔中古佛澹無言。
歲窮故里何時到，舟泊危亭盡日閒。
博士虀鹽稀把酒，腐儒冰葛慣衝寒。
籃輿未怯浮梁險，興發猶能走馬鞍。
所居堂後北籬下獲二蛇一小色赤長二尺許一大色黑長七尺圍四五寸尾可貫百錢盡放之
作者：張耒
朝代：宋

二物穴我居，歲月亦已老。
一朝雙擒獲，蜿蜿出幽草。
安行免噬齧，敢望吐珠報。
巳月不殺蛇，昔賢有遺告。
所居有梅一株在堂東荒穢中正月二十六日已謝矣二首·其一
作者：張耒
朝代：宋

平生常恨逢梅少，及對江梅無好詩。
寂寞荒山少風味，直須雲鬢插斜枝。
所居有梅一株在堂東荒穢中正月二十六日已謝矣二首·其二
作者：張耒
朝代：宋

冷落疏枝寒草岡，欲攀先怕踏榛荒。
異時折處何堪說，臨水高城倚女牆。
手種芭蕉秋來特盛成二大叢
作者：張耒
朝代：宋

移植自磽瘠，秋來成兩叢。
翠旌舒曉日，綠錦障西風。
雨砌珠珮委，風簷翬扇重。
主人培壅厚，未肯畏嚴冬。
招潘郎飲
作者：張耒
朝代：宋

老人夜短睡不足，㪍公窗外强知時。
五更未明語千萬，更憎林間鵯鵊兒。
吹紅洗白雨三日，吾園花在已離披。
一年春事坐如此，白首窮謫歸無期。
念此徑須沽酒飲，買魚烹肉勤妻兒。
更呼東鄰好酒伴，爲我醉倒階前泥。
拳毛駒歌
作者：張耒
朝代：宋

北窗掃壁陳圖書，殺氣凜凜生坐隅。
誰將尺素畫駿馬，云是文皇昔日拳毛駒。
龍顱虎脊視天地，若滅若沒三萬里。
皇天産此誰得之，虯鬚十八真天子。
擒王滅竇如塵埃，英氣貫日天爲開。
黄金甲光照天地，大白羽箭馳風雷。
真龍在廄萬馬疾，下視四海皆駑駘。
榛棘昭陵一抔土，柏城六馬莓苔古。
嗚呼駿馬已埃塵，雖有燕昭難再睹。
挂劍臺
作者：張耒
朝代：宋

上國歸來歲月深，悲嗟脫劍挂高林。
欲知不負徐君意，便是當年讓國心。
挽李少卿
作者：張耒
朝代：宋

幾年林下遠埃塵，儒雅風流誰與鄰。
筆尾病來猶壯健，詩情老去更清新。
幽齋昔日琴書換，新冢東風草木春。
懷想只疑高興在，一吟遺句淚沾巾。
挽黄幾道
作者：張耒
朝代：宋

異政潁川鳳，遺風叔度陂。
聞哀苦朋友，歸葬束書詩。
百歲鄉人社，他年故吏碑。
知公萬金産，故在阿戎兒。
捲簾
作者：張耒
朝代：宋

捲簾新月上，林影散微茫。
庭草鳴蟲近，風燈秋幌凉。
長年惟有病，晚歲苦多傷。
身世竟何就，吾將問蜀莊。
掛虎圖於寢壁示秸秠
作者：張耒
朝代：宋

畫工出幻事，縞素發原藪。
蕭蕭白茅低，凜凜北風走。
眈然老於菟，舉步安不驟。
目光炯雙射，怒吻呀欲受。
彼彪擲其旁，文彩淡初就。
雖然竊形似，已足走百獸。
煩君衛吾寢，振此蓬蓽陋。
坐令盜肉鼠，不敢窺白晝。
採蓮子
作者：張耒
朝代：宋

菡萏香蓮十頃陂，小姑貪戲採蓮池。
晚來弄水船頭濕，更脫新裙裹鴨兒。
探春
作者：張耒
朝代：宋

啾啾凍草羣飛雀，裊裊高林獨嘯猿。
忽憶淮南春意動，早梅池館斷鴻天。
探春有感二首·其一
作者：張耒
朝代：宋

出城但怪風光老，草色蒼茫柳色深。
烟樹遠浮春縹緲，風光不動日陰沉。
芳郊未厭縈紆入，美酒何妨取次斟。
羸馬青衫亦何事，一生空負野人心。
探春有感二首·其二
作者：張耒
朝代：宋

柳萼蒙茸待放綿，櫻桃新葉大如錢。
深春冷落花殘後，寒食朦朧月淡天。
獨坐每將詩作伴，遣愁安得酒如泉。
傷心千里休凝望，城外東風早滿船。
探梅有感
作者：張耒
朝代：宋

澤畔騷人未放回，江邊又探臘前梅。
已知無木相先得，固使凌寒特地開。
杜老閣前勞賦詠，玉川窗外獨驚猜。
試思感舊傷千里，可以臨風舉一杯。
搗藥
作者：張耒
朝代：宋

指可握而足，臂可攘無他。
何爲勤藥物，杵臼日諠譁。
指臂何與人，正欲使其佳。
念此慚吝生，達人其我嗟。
摇落
作者：張耒
朝代：宋

摇落已可悲，况復值秋晏。
山深雲物陰，所向皆慘淡。
疏枝綴陳葉，風至時一散。
壞壁晝蛩啼，衰草飛蟲戀。
嗟余守窮谷，秋物已三見。
胡爲久淹留，不自厭貧賤。
由來人間事，利害喜相半。
優游歸隠約，富貴足憂患。
安行吾不迷，夷路坦可踐。
保此頑鈍姿，悠哉復誰怨。
摘梅花數枝插小瓶中輒數日不謝吟玩不足形爲小詩
作者：張耒
朝代：宋

疏梅插書瓶，潔白滋媚好。
微香悠然起，鼻觀默自了。
秀色定可憐，仙姿寧解老。
禪翁心土木，對此成魔惱。
摘芙蓉
作者：張耒
朝代：宋

今年古寺摘芙蓉，憔悴真成澤畔翁。
聊把一枝閒照酒，明年何處對霜紅。
故僕射司馬文正公挽詞四首·其一
作者：張耒
朝代：宋

黼座方恭點，邦家付老臣。
頌歌民一口，形勢國千鈞。
富庶新田里，忠臣舊搢紳。
裴公恨不早，丘禱歎無神。
故僕射司馬文正公挽詞四首·其三
作者：張耒
朝代：宋

經濟心猶壯，清羸疾易傷。
那知兩楹奠，遽失萬夫望。
家有詩書積，墳無金玉藏。
誰知幅巾斂，曾佩上公章。
故僕射司馬文正公挽詞四首·其二
作者：張耒
朝代：宋

辭爵浮雲外，安民反手中。
山林獨往意，衮繡太平功。
布被終身儉，貂冠一命崇。
他年兩行淚，碑下泣羊公。
故僕射司馬文正公挽詞四首·其四
作者：張耒
朝代：宋

伊洛平生興，園林獨樂居。
曾過鄭公里，得御李膺車。
華屋當年客，名山異代書。
定知傳不朽，埋玉自沾裾。
效二謝體
作者：張耒
朝代：宋

棄斥非高隠，林居值晚秋。
風雲日慘變，感彼歲月遒。
秀蔓依簷槁，陳葉當窗投。
晚花弄餘秀，畦菜枝新柔。
閑居妙觀物，貧賤吾何憂。
寂念師竺瞿，齊物信蒙周。
效吳融詠情
作者：張耒
朝代：宋

依依漠漠復紛紛，觸處相隨過曉昏。
知是妄緣除不盡，更教風月助吟魂。
效李商隠
作者：張耒
朝代：宋

夜深傳警報更籌，霜桂月華寒未收。
昨夜雨昏今日朗，一番風雨一番愁。
效白體二首·其一
作者：張耒
朝代：宋

功名富貴付悠悠，高卧山城又過秋。
燕坐香燈爲靜侶，閒行麋鹿是同遊。
青黄草木新霜過，瀟灑溪山夜雨收。
回首十年梁苑客，枉教白却少年頭。
效白體二首·其二
作者：張耒
朝代：宋

州貧須惜尊罍費，俗陋兼無妓樂名。
幸有蒲團供燕坐，不妨藜杖助閒行。
看炊香稻供齋飯，自採寒蔬試野羹。
身外無營內無事，近來心氣儘和平。
效白體贈晁无咎·其一
作者：張耒
朝代：宋

過去生中作弟兄，依然骨肉有餘情。
青衫校正同三館，白髮東南各一城。
君比酈生多事業，我方謝朓欠詩名。
想當把酒笙歌裏，亦記長安痛飲生。
效白體贈晁无咎·其三
作者：張耒
朝代：宋

關河戰國東秦地，風月南朝小謝城。
妓樂比君拈不出，溪山許我賭來贏。
真珠金綫真無比，疊嶺雙溪亦有聲。
一事與君霄壤別，板輿時從老人行。
效白體贈晁无咎·其二
作者：張耒
朝代：宋

江南歲晚水風寒，鈴閣無人晝掩關。
過雨樓臺宛溪市，新霜松竹敬亭山。
不悲仕宦從來拙，所喜形骸絕得閑。
山妓村醪君莫笑，亦勝苜蓿滿朝盤。
效白體贈楊補之
作者：張耒
朝代：宋

青衫居士斷葷血，一榻蕭然如在山。
堂下黄花驚歲晚，尊中綠酒覺官閒。
胸中已了一事大，鏡裏莫驚兩鬢斑。
我亦久懷伊洛興，煩君先爲卜禪關。
敘十五日事
作者：張耒
朝代：宋

五更聞鐘自驚起，坐守殘燈具冠履。
昏昏睡眼正團花，獨愛當庭月如水。
强驅睡味誰不仁，漠漠黑甜留兩眥。
忽驚左掖漲風埃，已起上閣鏘環佩。
平明原廟煥金碧，饑投散幕走寒餌。
紛紛僕僕酸兩脛，肉食當然賤何事。
走馬回家百不問，掃榻伸腰真有味。
起來炊熟日亭午，槐葉新成庭覆翠。
翻書弄翰老自笑，飽食安眠計難遂。
古來高士不入城，肯聽鷄鳴踏朝市。
散步西園
作者：張耒
朝代：宋

歲晚傷局促，散懷唯小園。
鳴禽下荒寂，孤木倚高寒。
閏月長蔬甲，清霜瘦竹竿。
荆人重鮮食，怪我厭魚餐。
文周翰惠酒以詩謝之
作者：張耒
朝代：宋

一夢東都白髮新，天涯同是弔靈均。
讀書久誤平生事，飲酒聊娛現在身。
漢上卧龍新得雨，江邊饑雁晚知春。
黄髯相見應相問，爲道真成澤畔人。
文周翰邀至王才元園飲
作者：張耒
朝代：宋

朝衫衝曉塵，歸帽障夕陽。
日月馬上過，詩書篋中藏。
心疑長安人，一一如我忙。
城西有佳友，延我步閑坊。
入門見主人，謝客無簪裳。
蒲團烏皮几，密室留妙香。
門前佳木陰，堂後羅衆芳。
飯客炊雕胡，旨酒來上方。
盈盈雙鬟女，身小未及床。
執板歌一聲，賓主無留觴。
嗽井消午醉，掃花坐晚凉。
主翁塵外人，三十辭明光。
閉門自灌園，種花見老蒼。
有才不試事，歸卧野僧房。
知君非徒然，顧我不能量。
始知同一國，喧靜自相忘。
衆綠結夏帷，老紅駐春妝。
何惜君馬蹄，坐令風雨狂。
斜日二首·其一
作者：張耒
朝代：宋

斜日歸錢暑，秋容淡太虛。
閒雲工變易，片月自清孤。
淹泊年華老，凄凉歲事餘。
時違自樸拙，興懶日蕭疏。
阮籍慵耽酒，文園病著書。
簪纓非草野，江海得樵漁。
斜日二首·其二
作者：張耒
朝代：宋

伏盡金纔壯，天高火欲流。
病悰拋酷暑，詩興得高秋。
晝靜塵埃少，宵凉河漢浮。
青傷桐葉膩，爽奪蕙蘭柔。
晚歲寒將屆，羣芳葉不收。
幽人多感慨，啼鴂助騷愁。
病懶非高卧，疏迂却自由。
功名與世事，擺落醉鄉遊。
新堂望樊山
作者：張耒
朝代：宋

幽人井臼兩山間，鄰里樵漁盡往還。
興發登臨窮眼界，江南秀色碧雲鬟。
新春
作者：張耒
朝代：宋

水鄉清冷落梅風，正月雪消春信通。
昨夜園林新得雨，杏梢爭放曉來紅。
新正
作者：張耒
朝代：宋

春風浩浩春陽盡，老木生芽綠如豆。
古巢老烏聲鴉鴉，南陂雨乾麥將秀。
人家寒食無一月，青箬蒸魚競時節。
白衫紫領來自田，縣官呼我要青錢。
新正二首·其一
作者：張耒
朝代：宋

新正閱月天苦陰，白日未照草木心。
黄州城中人迹少，江濤湧洶山崎嶔。
新正二首·其二
作者：張耒
朝代：宋

柯山老人盡日閑，暖依薪炭不出山。
闌風伏雨莫收拾，不念厚土何時乾。
新葺附火小閣
作者：張耒
朝代：宋

低牖僅障風，深爐宿火紅。
忘懷榮辱外，無事寂寥中。
隕葉鳴寒瓦，飛霜皎夜空。
宵分未投宿，饑苦北來鴻。
新開北原
作者：張耒
朝代：宋

山深草木多，春夏廢翦剔。
北原有高溪，經歲不躡屐。
陰根走重險，飛蔓密如織。
交柯不容鳥，老枿頑若石。
由茲廢登眺，幽致莽蕭瑟。
杖藜每獨往，駐立爲歎息。
窮秋九月衰，霜過萬葉赤。
北風始驅除，蒙翳遭搏擊。
乘時集吾徒，斤斧必謹飭。
攀緣窮翦伐，上下恣搜剔。
霜芒落勁節，巨劚剖堅植。
蛟龍脫鱗鬚，犀兕遺骨革。
薪蒸不足道，椽棟固委積。
紛紜一日勞，既暮岩藪闢。
寒篁露幽翠，佳木呈秀色。
高臺忽平敞，快步失荆棘。
巉巉女几峰，次第見晴碧。
遙村暮烟合，烏鳥寒寂歷。
縱橫目前景，指顧歸咫尺。
茲焉遂忘返，漸可携尊席。
人間有能事，功效在勤力。
惡深當痛治，穢盡善斯得。
經年滯窮谷，庶以娛朝夕。
題詩寄初終，撫事心有激。
新霽
作者：張耒
朝代：宋

園門幾日斷行蹤，新霽欣然路小通。
晚萼有情開宿雨，長林盡日舞高風。
后皇佳植寧無橘，鸞鳳求棲亦有桐。
不惜園林娛逐客，此情誰似主人翁。
斷雲
作者：張耒
朝代：宋

斷雲秋望闊，山靄夕成霞。
凄冷初高月，喧闐未定鴉。
伏羈良馬瘦，挂壁寶月斜。
寂寂山城夜，明燈照鬢華。
方丈小山
作者：張耒
朝代：宋

窗外幽軒數步寬，小山幽石對巑岏。
說知老子婆娑意，且作僧房一衲看。
无咎兄贈子方寺丞見約出院奉謁復用原韵上呈子方兼答无咎見及語
作者：張耒
朝代：宋

曹侯驥骨雙瞳方，流沙萬里志不忘。
讀書故山蘭蕙芳，咳唾不顧尚書郎。
參軍朔方試所長，奮鬚决策服老蒼。
願得一索縛狡狂，凱歌揉馘獻明堂。
黄河東峙萬旗槍，義渠竟失先零羌。
坐師失律無否臧，但恨不取東關糧。
黄君詩力回魁岡，十客未得一登床。
携君秀句展我旁，草書紙上蛟龍驤。
謂我君舍城東隍，年來長嘯棄軍裝。
載酒欲訪執戟揚，休日出門如矙亡。
坐令耿耿願莫償，紫衣宣詔襆被囊。
獻書貢士學與鄉，羅庭充屋書萬行。
風鬃霧鬣簡驌驦，考評唐虞論夏商。
相過近如蜂隔房，君家八斗陳思王。
千年門戶有輝光，任城健將獰鬚黄。
猗蘭之苗不敢香，家人寄衣秋晚凉。
滯留華館付杯觴，天高月明新雁翔。
明燈高談夜未央，屈指計日引領望。
來時汗流今雨霜，重門事嚴御史章。
頼君諧捷解色莊，還家有日未用忙。
眉間黄色是何祥，晁侯約我走門牆。
但無閉關休饋漿，莫以獸微弓弗張。
日落
作者：張耒
朝代：宋

日落長雲暗，風悲古岸秋。
渚鷗遙避客，野蝶戲隨舟。
疏拙資微祿，飄零厭遠遊。
若無尊裏酒，何物與消愁。
旦起
作者：張耒
朝代：宋

漫漫東牖白，開帷納晨光。
欠伸推夜枕，叩齒披朝裳。
瓦盎汲石泉，潄濯齒頰凉。
維茲孟夏初，宿雨清高堂。
栖鳥起且啅，露鶯鳴更藏。
悠悠曉花殷，落落古柳蒼。
西舍初鳴春，東鄰出求糧。
客馬已別櫪，商車欲踰岡。
羲和一揚輝，羣動皆擾攘。
有生無不求，誰得偃於床。
人生但如此，勤苦亦可傷。
况我病倦翮，飄飄信風翔。
永懷中林士，栖志烟霞鄉。
願言寄旅跡，相托以徜徉。
早作
作者：張耒
朝代：宋

鸕鷀夜寒不得眠，永夜相語高樹顛。
鴉鳴最早尤喧闐，啼呼相應動百千。
老雞睡起足攣拳，側頭端如聞九天。
引吭一唱鳴宮懸，時哉不後亦不先。
朦朧初日見山川，吾廬晨起有炊烟。
早春
作者：張耒
朝代：宋

輝輝暖日弄遊絲，風軟晴雲緩緩飛。
殘雪暗隨冰筍滴，新春偷向柳梢歸。
可憐鬢髮蹉跎老，每惜梅花取次稀。
何事都城輕薄子，買歡酤酒試春衣。
早登望嵩樓望少室雪畏風不敢招客
作者：張耒
朝代：宋

臨汝城中春雪消，望嵩樓上對岧嶢。
已披氛霧呈孤秀，未許春寒上泬寥。
子晉玉笙如不隔，浮丘仙袂欲相招。
便思喚客同清賞，苦畏春風入敝貂。
早秋感懷
作者：張耒
朝代：宋

一行爲吏百事廢，幸此村州終日閒。
莫疑虎兕率曠野，正見虎豹守天關。
櫳簾晝靜燕已去，陂澤風高雁欲還。
老見功名真戲事，惱人何苦鬢毛斑。
早秋感懷
作者：張耒
朝代：宋

永日付悠悠，年華逝不留。
風聲送殘暑，雲色淡新秋。
吾道倘有待，窮通寧遽憂。
朝來望清潁，一雁下汀洲。
早稻
作者：張耒
朝代：宋

早稻如倒戈，十穗八九折。
晚稻不及秀，日炙根土烈。
踏車激湖水，車衆湖欲竭。
得泉如沸湯，旱土濕未徹。
老農祝天工，叩額眼垂血。
游雲不作雨，風至輒散滅。
昊天未悔禍，牲玉無徒設。
誰能縛妖魃，敕起龍潑剌。
早起二首·其一
作者：張耒
朝代：宋

滄江初夜雨翻盆，將曉風聲戰亂雲。
籬下寒雞鳴曉苦，老人先起自開門。
早起二首·其二
作者：張耒
朝代：宋

風鳴槁葉未辭枝，雨濕疏梅欲弄姿。
地下一陽應蹀躞，世間渾未有人知。
早起偶成
作者：張耒
朝代：宋

枕席清如水，蕭然一老僧。
鷄聲消壁月，曉日失窗燈。
山葉寒逾響，江雲薄易凝。
老僧曾教我，任運且騰騰。
早起觀雨
作者：張耒
朝代：宋

雨葉風枝日夜長，東園穠密欲生光。
可憐積雨過初暑，更轉餘寒作曉凉。
蠶事已成家媼喜，麥畦初潑老農忙。
綵絲結縷催端午，又見黄頭鼓楫郎。
旱池
作者：張耒
朝代：宋

藕梢菱蔓綠纔深，日射遊鱼聚岸陰。
呴沫已知爲計盡，渚鷗沙鷺亦何心。
旱謠
作者：張耒
朝代：宋

七月不雨井水渾，孤城烈日風揚塵。
楚天萬里無纖雲，旱氣塞空日晝昏。
土龍蜥蜴竟無神，田中水車聲相聞。
努力踏車莫厭勤，但憂水勢傷禾根。
道傍執送者何人，稻塍爭水殺厥鄰。
五湖七澤水不貧，正頼老龍一屈伸。
昏昏
作者：張耒
朝代：宋

昏昏落日下牆東，歷歷晴雲送去鴻。
歲晚蒼槐甘老大，盡將黄葉付秋風。
昔蘇先生遊廬山詩云平日懷真賞神遊杳靄間如今不是夢真個有廬山輒繼一首
作者：張耒
朝代：宋

人生孰非夢，夢裏見廬山。
若了元無夢，何曾有往還。
春
作者：張耒
朝代：宋

磔牛門外色初分，共喜釵頭彩勝新。
花萼怯寒猶積雪，鳥聲催報已知春。
春宮
作者：張耒
朝代：宋

團金袍袖羣長靴，寒食宸遊樂事奢。
風擺珠簾紅幕潤，滿宮春雨落梨花。
春寒
作者：張耒
朝代：宋

客舍逢桃李，清樽聊自歡。
夢中經夜雨，醉裏度春寒。
草色遠還綠，鳥聲晴更繁。
預期多病眼，花發更辭看。
春寒二首·其一
作者：張耒
朝代：宋

星霜殘臘過，霰雪一冬頻。
雲重常昏晝，寒多更入春。
晚風捎翠暮，輕雨斂微塵。
滿酌山樽酒，驅愁爾最親。
春寒二首·其二
作者：張耒
朝代：宋

漠漠陰還合，迢迢日自長。
雲容將雨露，山意自風霜。
欄甲青辭土，園枝笑倚牆。
薄寒能幾許，春雨滿池塘。
春日
作者：張耒
朝代：宋

堂堂春日躍出山，郊原草木皆清新。
千紅萬紫各有態，正自酬酢勞精神。
短籬誰家小桃李，雖復幽陋亦可人。
但知痛飲莫辭病，數年幽憂難具陳。
春日
作者：張耒
朝代：宋

如絲苣甲飣春盤，韭葉金黄雪未乾。
旅飯二年無此味，故園千里幾時還。
異方時節三巵酒，殘歲風烟一慘顔。
曾奉龍旂典邦禮，歲窮祠祀少休閑。
春日偶題四首·其一
作者：張耒
朝代：宋

漫漫東風百草長，夭桃如笑柳如妝。
惟憑酒作青春敵，收拾風光入醉鄉。
春日偶題四首·其三
作者：張耒
朝代：宋

舍北小桃纔及肩，可憐枝弱苦花繁。
黄昏雨急東風惡，惜爾不禁春夜寒。
春日偶題四首·其二
作者：張耒
朝代：宋

隔屋桃花暖鬭妝，好風時有過牆香。
滿園芳草無人種，何事春來特地長。
春日偶題四首·其四
作者：張耒
朝代：宋

白首傷春一老翁，預愁寒食過春中。
下簾數點黄昏雨，一霎輕寒青杏風。
春日懷淮陽六首·其一
作者：張耒
朝代：宋

西城門外古壕清，太昊祠前春草生。
早晚粗酬身計了，長爲閒客此間行。
春日懷淮陽六首·其三
作者：張耒
朝代：宋

最愛南城汲井園，春來蔬甲不勝繁。
人家斷處無雞犬，遲日東風似古原。
春日懷淮陽六首·其二
作者：張耒
朝代：宋

靈通禪剎古叢林，永日惟聞鐘梵音。
閱世興亡千室佛，百年風雨古牆金。
春日懷淮陽六首·其五
作者：張耒
朝代：宋

莽莽郊原带古丘，漸漸隴麥散羊牛。
杏花楊柳春濃處，一片青帘慰客愁。
春日懷淮陽六首·其六
作者：張耒
朝代：宋

城中萬枝木芍藥，姚黄一萼得春多。
日日踏春渾坐此，人間無醉奈渠何。
春日懷淮陽六首·其四
作者：張耒
朝代：宋

黄巢寨南琵琶溝，古原芳草靜春流。
大艑舸𦩆何處客，檣竿西北是神州。
春日懷臨汝園
作者：張耒
朝代：宋

西江逆上通清汝，憑仗雙魚致我詞。
若向池邊見鴻雁，爲言春至苦相思。
春日書事
作者：張耒
朝代：宋

禪宮門寂寂，庭草無行迹。
東風自掃階，疑是開簾客。
春日書事
作者：張耒
朝代：宋

蟲飛絲墮兩悠颺，人意遲遲日共長。
春草滿庭門寂寂，數櫺窗日掛空堂。
春日遣興
作者：張耒
朝代：宋

洛陽自古帝王都，百戰荆榛只故墟。
零亂園林遺物在，嬉遊人物古風餘。
草迷公子障泥錦，花近佳人油壁車。
漂泊强隨遊客轡，不辭塵土污衣裾。
春日遣興二首·其一
作者：張耒
朝代：宋

流光向老惜芳菲，搔首悲歌心事違。
綠野染成延晝永，辭紅吹盡放春歸。
荆榛廢苑人閒牧，風雨空城烏夜飛。
斷送一番桃李盡，可憐桑柘有光輝。
春日遣興二首·其二
作者：張耒
朝代：宋

日烘烟柳軟於絲，桃李成塵綠滿枝。
芳草有情隨處好，落花無頼信風吹。
關心傷感知何處，過眼芳菲能幾時。
一病春來妨痛飲，遣愁惟有强裁詩。
春日雜書八首·其一
作者：張耒
朝代：宋

長安春雪消，天地一清潤。
牆東風霜枿，新葉如奮迅。
老懷輕歲月，榮謝置不問。
平生兒女心，乘間亦鬭進。
微芳觸鼻界，春意滿方寸。
却嫌一瓶鉢，事與花不應。
春日雜書八首·其七
作者：張耒
朝代：宋

昨日爲雨備，今晨天乃風。
障風謹自保，通夕雪迷空。
備一常失計，盡備力不供。
因之置不爲，拱手受禍凶。
當爲不可壞，任彼萬變攻。
築室如金石，何勞計春冬。
此道簡且安，古來家國同。
春日雜書八首·其三
作者：張耒
朝代：宋

年長心益衰，讀書常苦忘。
當其欲談說，散墜挽不上。
詩書非真學，盡記未足尚。
但憎心辜眼，不爲謹守藏。
書多墨入腹，無乃與飯妨。
何如粲然白，廣作酒肉盎。
春日雜書八首·其二
作者：張耒
朝代：宋

出門逢一士，韋布污塵土。
延之升賓階，再拜色低沮。
問來何所欲，涕下說貧窶。
其求升斗爾，我亦不能具。
我窮與君等，祿不飽兒女。
一事聊自賢，無求差勝汝。
春日雜書八首·其五
作者：張耒
朝代：宋

浮名一蹭蹬，萬事付莽鹵。
惟餘田園心，尚欲學老圃。
空庭春雪盡，平地灌膏乳。
買花門前翁，栽插粲可數。
種之未浹日，晝夜風卷土。
真須學抱甕，敢信春必雨。
隔牆見藜藿，氣欲陵棟宇。
彼獨誰使之，時來遽如許。
春日雜書八首·其八
作者：張耒
朝代：宋

吾聞古夸父，逐日沉虞淵。
以日爲可逐，智固未足言。
徒能出八極，撐突干雲天。
當其憊且斃，更使兒女憐。
至弱敗至剛，水波乃飄山。
誰能守此道，却敵以空弮。
春日雜書八首·其六
作者：張耒
朝代：宋

謂春正無情，乃發桃與李。
若真有知者，風惡折蘭芷。
是非一無與，任物自生死。
德之固已愚，怨者亦豈理。
有圃畏不蕃，有田憂不美。
吾環堵蕭然，于何生慍喜。
春日雜書八首·其四
作者：張耒
朝代：宋

春風無形迹，貧舍亦時至。
欲將桃李蹊，易此冰霜地。
朝陽屋角暖，岸幘散衿袂。
跡來飭妻子，裘纊且飲費。
那知事大謬，暮雪卷風至。
單衣不得出，宛轉眠被袂。
亦知事不久，頃刻度匪易。
四鄰同一歡，初不辦此計。
天公擅萬物，與奪得自恣。
如何倒寒燠，乃以命爲戲。
春日雜興四首·其三
作者：張耒
朝代：宋

客從遠方來，遺我昭華管。
吹之幻人心，異境生虛窾。
磝磝青嶂橫，决决春流滿。
馬蹄交狹斜，車轂錯平坦。
士女競芳辰，禽魚蔭修笴。
依微認涕笑，凌沉見纖短。
停吹欻泯滅，耽耽復空館。
靈物信所直，顧恨知音罕。
春日雜興四首·其二
作者：張耒
朝代：宋

昔我遊京室，交通五陵間。
主客各英妙，袍馬相追攀。
千金具飲啜，百金顧吹彈。
纓弁羅廣席，當頭舞交竿。
鮮妝耀淥酒，錦纈生風瀾。
燈燭暗夜艾，士女紛相班。
歡娛易徂歇，轉盼如飛翰。
亹亹負孤願，離離銜永歎。
山鳥窺茗飲，簷花笑蔬餐。
棄捐勿重陳，事定須蓋棺。
春日雜興四首·其四
作者：張耒
朝代：宋

潭潭故邑井，猗猗上宮蘭。
不食自清渫，莫服更幽閑。
志士恥窮極，卷迹甘饑寒。
佳辰邈良覿，觸物懸悲端。
入途眇回遠，經歲曠音翰。
豈不慕裘馬，詭得非所安。
蟬冕多怵迫，繩樞鮮憂患。
枉尋竟何補，方枘誠獨難。
春日雜詩六首·其一
作者：張耒
朝代：宋

啼鳥喚我覺，簷日行且午。
纍纍出葉鶯，庭雀鳴欲乳。
妻兒病酒睡，鷄犬樂其侶。
風光不我違，舍醉何有度。
春日雜詩六首·其三
作者：張耒
朝代：宋

春晏百草秀，野花無復名。
悲哉桃李闌，念此聊掇英。
翩翩雙飛蝶，天靜午日晴。
悲憂浪自苦，有酒但知傾。
春日雜詩六首·其二
作者：張耒
朝代：宋

東風入我園，落落如急霰。
感之復携酒，撫樹爲三歎。
離離牆間草，滿地不可踐。
陰陽本無情，榮謝欲誰怨。
春日雜詩六首·其五
作者：張耒
朝代：宋

三月行復至，青春坐侵尋。
飛花去寂寂，新葉來駸駸。
白日照芳草，荒園亂鳴禽。
朱顔任自老，安事累吾心。
春日雜詩六首·其六
作者：張耒
朝代：宋

東風忽無情，吹我園中花。
繁紅與艷紫，零落委泥沙。
鳴鳥亦何事，啾啾竟諠譁。
須知盛已極，委棄欲誰嗟。
春日雜詩六首·其四
作者：張耒
朝代：宋

堂南老榆柳，清陰漸交映。
飄飄風花乾，渥渥雨葉盛。
鳥鳴日方遲，客去門逾靜。
自無濟世略，耿耿欲誰省。
春旱二首·其一
作者：張耒
朝代：宋

大野拱連山，晴空轉規日。
青春散坱莽，積水中蕩潏。
欣欣見羣動，咄咄爭湧出。
滯留無好懷，風景獨蕭瑟。
離羣與誰語，塊坐守蓬蓽。
巵酒樂餘春，沉憂畏生疾。
春旱二首·其二
作者：張耒
朝代：宋

風雲閑益高，旱色起諸嶺。
施生澤未渥，曉氣挾餘冷。
飛沙磣桃李，碧草思耿耿。
麥根不走地，稻壠卧陳梗。
蛟龍且偷安，雷電勢欲逞。
憫農非我事，剛復念閭井。
春旱初雨
作者：張耒
朝代：宋

春泥不沾犁，四月若三伏。
哀哉麥無秀，父子壠頭哭。
誰驚耽眠龍，霹靂震萬屋。
從空倒江海，焦槁快一浴。
終然霽威怒，飄颯斷還續。
晚陰凉觀闕，夜響起松竹。
後時悲夏穫，入土喜秋穀。
聊爲目前慰，未敢信果腹。
豐凶繫□詳，望歲走牲玉。
我無憂民責，理此杞與菊。
春晚有感
作者：張耒
朝代：宋

洛川三月鵯鵊鳴，游絮縈空塵不驚。
茸茸草色鋪風軟，點點楊花著水輕。
何處浮雲度天末，不妨微雨破春晴。
江南有客增歸思，悵望汀洲蘋芷生。
春晴
作者：張耒
朝代：宋

溪流清欲漲，山雪白仍鋪。
耕隴晴羅雉，春渠暖日蔬。
禽魚隨處樂，草木向陽舒。
酒病年來甚，高眠懶著書。
春暮
作者：張耒
朝代：宋

春盡空餘白日長，枝頭青杏已堪嘗。
人閒簾幕燕相語，風暖園林柳半黄。
病裏不知時節換，老來都減少年狂。
殘風濁酒應堪在，更遣流鶯送幾觴。
春暮有感二首·其一
作者：張耒
朝代：宋

午枕消暗永，春裘御曉清。
砌紅多近采，園綠有深鳴。
窗破斜光入，爐消斷碧橫。
白頭爲吏苦，高卧笑浮生。
春暮有感二首·其二
作者：張耒
朝代：宋

江城春雨暗，客舍夜燈明。
搆火添香炷，擁衾聞竹聲。
微明旁舍火，斷續遠樓更。
何處離羣鳥，孤飛深夜鳴。
春望
作者：張耒
朝代：宋

暖日晴薰草，清淮闊浸天。
地卑連遠水，城廢入春田。
目極風燈外，愁懸淚臉邊。
人生苦多感，花柳自年年。
春望
作者：張耒
朝代：宋

鳥去晴雲外，帆歸芳草邊。
平淮分綠野，春樹接低天。
殘枿寒餘燒，新青雨後田。
年來千里目，容易淚雙懸。
春林
作者：張耒
朝代：宋

春林露如雨，蕭蕭曉花寒。
引手攀高紅，微香來鼻端。
何以比芳潔，置之青玉盤。
持歸供像佛，相對淡無言。
春蔬
作者：張耒
朝代：宋

新春書劍滯江城，又見南蔬入旅羹。
關心太昊祠前路，小甲連畦带雪晴。
春蔬
作者：張耒
朝代：宋

苣甲如刀圭，蔞蒿未生葉。
紫芥綠如指，蕪菁苗過茁。
先生家四壁，食案稍羅列。
芬芳芼薑芥，每徹有餘啜。
公侯烹五鼎，一飽厨流血。
神官計功罪，沉魄受陰殺。
先生飽捫腹，萬事致瑣屑。
載覽損益篇，終古守斯說。
春詞
作者：張耒
朝代：宋

寶刀裁花碎羅縠，带臘圓紅黄染粟。
枝頭幾日即花開，世上人情何太速。
東風未轉北風嚴，返挂銅鈎不上簾。
莫怪蛾眉呵素指，層簷冰碧玉纖纖。
春詞二首·其一
作者：張耒
朝代：宋

殘紅新綠間鞦韆，寒食園林人意闌。
一陣春寒花上起，畫廊連夜雨珊珊。
春詞二首·其二
作者：張耒
朝代：宋

靄靄芳園誰氏家，朱門橫鎖夕陽斜。
鳩鳴鵲噪閒庭館，盡日春風吹百花。
春遊昌谷訪李長吉故居
作者：張耒
朝代：宋

連山忽中開，呀若敞雙戶。
清泉瀉中間，行子並溪去。
蒼崖左右壁，田壠亦棋布。
渠流漲春漪，鳴澗轉芳嶼。
鷄豚見茅屋，負檐隠微路。
竹塢藹青葱，花岩被紅素。
仲春雨新斂，晴日破氛霧。
南山當其門，列嶂儼環護。
深行不知厭，捨馬時獨步。
欣然耳目愜，遂我麋鹿趣。
朝隨浮雲來，歸轡月中度。
惆悵錦囊生，遺居無復處。
春陰
作者：張耒
朝代：宋

春山苦多昏，陰靄晝長暝。
鳥鳴欲成巢，冰泮魚已泳。
薄寒方未已，慘切有餘勁。
霏霏晚雨飄，黯黯夕氤凝。
高鴻戢南翮，布穀謹新令。
班班農在耕，冉冉麥將盛。
官閑倦無侶，覽物偶乘興。
無辭數携酒，溪柳黄欲映。
春陰
作者：張耒
朝代：宋

驚鴻瞥過不容攀，病眼淮邊楚望寒。
獨卧孤舟對楊柳，春風終日在檣竿。
春陰二首·其一
作者：張耒
朝代：宋

漠漠重雲向晚低，臘寒新去有餘威。
風捎簷滴難開幌，潤引爐香易著衣。
把酒自傾金錯落，探春誰污錦障泥。
山城冷落無歌舞，只有芳醪取次携。
春陰二首·其二
作者：張耒
朝代：宋

溪樹昏昏鎖暮雲，晚山愁黛對含顰。
不甘小雪猶妨暖，長恨閒陰每占春。
寶带金貂侯第客，鈿車珂馬帝京塵。
王城自古繁華地，回首高歌悵望頻。
春陰泊龜山寄園明
作者：張耒
朝代：宋

東風淮聲鳴萬鼓，山頭孤塔藏烟霧。
一庵老宿何處峰，孤舟倦客沙邊雨。
楊柳梢頭春未多，白蘋汀下正滄波。
莫向春陰開病眼，風烟如此奈愁何。
春雨
作者：張耒
朝代：宋

南山多夕陰，夜雨復達旦。
瀟瀟晚未已，零落雲物亂。
陰沉晝生寒，閉戶守餘炭。
官庭草木合，山吏午已散。
悠悠對朝景，念此春已半。
昨日櫻桃花，紛紛落如霰。
天時不可駐，今古一嗟嘆。
唯應痛行樂，此計乃最善。
簪紳束我體，局促困游宦。
何當有茅屋，放意行所願。
春雨
作者：張耒
朝代：宋

春雨不肯晴，春雲與地平。
柯山數椽屋，晝夜傾簷聲。
陰沉人意惡，但願醉不醒。
園花知在亡，渠溜飄紅英。
今年窮到骨，憔悴客江城。
花時不得出，風雨掩柴荆。
自我學道來，萬事一羽輕。
惟有惜春意，未忘兒女情。
齟齬可奈何，努力飽飯行。
往日雖莫挽，來日豈無程。
忽記祖燕公，佳句與帝賡。
今歲隨宜過寒食，明年倍調作清明。
春雨
作者：張耒
朝代：宋

浪浪簷前雨，晝夜來不極。
青苔生空廊，蝸涎被四壁。
出門無所往，端居守籠翮。
鳴呼林中鳩，聒聒方自得。
林花掃餘姿，高柳沐佳色。
悠悠三月殘，春物行欲息。
感之欲何奈，取醉遣朝夕。
穿泥得新筍，紫籜裹新白。
從容婦子語，草草田野食。
明日還復然，慵頑已成癖。
春雨中偶成四首·其一
作者：張耒
朝代：宋

廉纖小雨作春愁，吹濕長雲漫不收。
架上酴醾渾著葉，眼明新見小花頭。
春雨中偶成四首·其三
作者：張耒
朝代：宋

天低芳草接浮雲，萬柳含烟翠不分。
燕子歸時花遍落，暮雲和雨入黄昏。
春雨中偶成四首·其二
作者：張耒
朝代：宋

槐葉青青染不如，護巢鴉語有新雛。
蕭蕭晚雨窗鳴急，卧穩藜床玉枕書。
春雨中偶成四首·其四
作者：張耒
朝代：宋

春陰只與睡相宜，卧聽鳴禽語復飛。
一縷斷香浮不散，何人深院晝熏衣。
春雨謠
作者：張耒
朝代：宋

晚雲欲著樹，中夜一犂雨。
老農呼子孫，力作莫辭苦。
風吹潤土如炊香，烹雞爲黍餉南岡。
我知聖人在明堂，元年已是豐年祥。
春雪二首·其一
作者：張耒
朝代：宋

春雲驕不行，凍雨作飛雪。
夜深歸無燭，已覺馬蹄滑。
那知事未已，通夕注不歇。
堂寒曉附火，簷滴更清絕。
前者城東遊，桃李粲已發。
陰陽不可料，寒氣晚猶洩。
青青高坡麥，舊事日可閱。
當春望時雨，盛雪或爲孽。
生民常苦勤，不敢愛膏血。
如何待一飽，常苦神物奪。
茫茫元精理，未易論本末。
解裘換斗酒，莫畏衣百結。
春雪二首·其二
作者：張耒
朝代：宋

天寒城南寺，門外無馬迹。
東風雪疾消，春泥深一尺。
豈無老款段，畏蹶不敢策。
還歸見兒女，怕冷不下席。
揚雄玄未就，雙鬢颯已白。
雖云客載酒，此意終岑寂。
功成則有命，生事亦人力。
胡爲不自勤，守此欲何獲。
田桑既有裕，醪醴亦餘溢。
嗟哉好事客，從古百無一。
昨夜月中一睡殊有秋色覺書所見戲呈道孚
作者：張耒
朝代：宋

幽人息遙夜，四聽市聲寂。
月華清可掬，天色紺欲滴。
候蟲先知秋，微響出陰壁。
精熒高露濕，斷續殘河白。
興懷我自出，抱器方待擇。
感時當有作，陋巷奏金石。
予方問農圃，朝市嗟掃迹。
先寒戒裘褐，歲暮養老客。
昨者
作者：張耒
朝代：宋

昨者飛雹幾破屋，頗說四郊妨麥熟。
十日霖雨一日晴，泥潦漫漫不容足。
凄風寒凉肅肌骨，五月更衣初秋服。
草木傷摧亦可憐，造物憑陵竟何欲。
陰陽錯行成疫癘，君子慎疾防寒燠。
荒凉窮巷幸無他，更勸高眠飽饘粥。
昭陵六馬唐文皇戰馬也琢石象之立昭陵前客持石本示予爲賦此
作者：張耒
朝代：宋

天將剗隋亂，帝逢六龍來。
森然風雲姿，颯爽毛骨開。
飆馳不及視，山立儼莫回。
長鳴馳八表，擾擾萬駑駘。
秦王龍鳳姿，魚鳥不足摧。
腰間大白羽，中物如風雷。
區區數豎子，縛取如提孩。
手持掃天帚，六合無塵埃。
艱難濟大業，一一非常材。
惟時六驥足，績與英衛陪。
功成鏘八鸞，玉輅行天街。
荒凉昭陵闕，古石埋蒼苔。
晁二家有海棠去歲花開晁二呼杜卿家小娃歌舞花下痛飲今春花開復欲招客而杜已出守戲以詩調之
作者：張耒
朝代：宋

頗疑蜂蝶過鄰家，知是東牆去歲花。
駿馬無因迎小妾，鴟夷何用强隨車。
晏起
作者：張耒
朝代：宋

晚起翻書日欲西，偶然乘興忘遨嬉。
好書自癖非求利，掘冢才須數句詩。
晚凉行稻畦間
作者：張耒
朝代：宋

草木秋微警，山川夏已深。
迎風雲卷幕，沉日水浮金。
晚鳥吟高木，霏烟暝遠林。
杖藜循野澤，談笑不行吟。
晚卧
作者：張耒
朝代：宋

日落煩暑退，秋晴河漢明。
微雲映天白，纖月過林清。
獨卧誰晤語，幽懷殊未平。
蕭蕭夜深冷，皓露滿前楹。
晚同永源小酌漫成
作者：張耒
朝代：宋

庭竹晚風細，階莎絡緯鳴。
連山沉落日，萬竅起秋聲。
客思方凄切，流年可嘆驚。
平生一樽酒，正爲此時傾。
晚春
作者：張耒
朝代：宋

積雨桃李暗，西園已晚春。
平池花照影，深樹鳥窺人。
飛近燕知主，青分柳過鄰。
浮生似群動，聊復共欣欣。
晚春
作者：張耒
朝代：宋

苔封池面草芊綿，鳴蚓跳蛙意若便。
頗覺風雲有奇變，翻盆一雨便潺潺。
晚春初夏八首·其一
作者：張耒
朝代：宋

陰陰夏景變餘春，清曉園林未有塵。
日日東風欺弱柳，鵝黄吹盡作青雲。
晚春初夏八首·其七
作者：張耒
朝代：宋

春歸草木漫青紅，半委塵埃半逐風。
誰似長楸百餘尺，高張錦繡照青空。
晚春初夏八首·其三
作者：張耒
朝代：宋

吹盡成蹊桃李塵，兔葵燕麥一番新。
只應解籜抽青玉，霜節稜稜尚可人。
晚春初夏八首·其二
作者：張耒
朝代：宋

少室山前日日風，望嵩樓下水溶溶。
卷將春色歸何處，盡在車前榆莢中。
晚春初夏八首·其五
作者：張耒
朝代：宋

睡足高簷春日斜，碾聲初破小龍茶。
樓邊綠樹飛紅盡，春色牆陰老薺花。
晚春初夏八首·其八
作者：張耒
朝代：宋

酴醾壓架不勝繁，洗雨吹風更可憐。
姑射仙人本仙骨，百花凋盡獨嬋娟。
晚春初夏八首·其六
作者：張耒
朝代：宋

青春已屬明年事，晝漏初知夏景長。
日日南風筍成竹，殘紅雖有不成妝。
晚春初夏八首·其四
作者：張耒
朝代：宋

古柳參天鳴啄木，青蕪覆地下鳴鳩。
白頭懶作留春計，睡起移時獨倚樓。
晚春四首·其一
作者：張耒
朝代：宋

楊柳藏鴉筍作竿，曉風吹雨作輕寒。
清陰一片收春去，留得薔薇數點殷。
晚春四首·其三
作者：張耒
朝代：宋

洗雨吹風送晚春，盡收紅紫布青雲。
眼前消長諳已久，清坐不妨長閉門。
晚春四首·其二
作者：張耒
朝代：宋

薔薇倒架筍過鄰，夢澤茫茫欲晚春。
綠暗紅稀君莫嘆，滿枝梅杏欲嘗新。
晚春四首·其四
作者：張耒
朝代：宋

荒畦零亂滿蕪菁，春事收功欲老成。
鵲噪鳩鳴莫無頼，曉枝千囀有雛鶯。
晚春獨酌有感·其一
作者：張耒
朝代：宋

春晏巖谷秀，喬木環我居。
引此西澗泉，漍漍漱我除。
危橋跨方池，修竹萬有餘。
人閒午陰靜，鳥下驚游魚。
清風掃我堂，吏案無文書。
手携金仙經，諷誦自卷舒。
身閑去道近，地僻與世疏。
何須緩巧頰，摇曳王門裾。
晚春獨酌有感·其二
作者：張耒
朝代：宋

誰謂我無友，蕭然山谷間。
修竹乃佳客，清風如妙言。
擷彼林間筍，致酒方池邊。
惟時春服成，花葉猶斑斑。
月出我已醉，扶歸不知眠。
洒然中夜醒，起聽西澗泉。
世累乍去念，放歌心浩然。
功名付長嘯，持用樂目前。
晚晴
作者：張耒
朝代：宋

裛塵朝雨細，透竹夕陽明。
鳥雀知春去，牛羊散晚晴。
官閑端欲老，謀拙漫無成。
堂下清溪水，三逢蘋芷生。
晚望
作者：張耒
朝代：宋

長林脫葉委高風，晚菊依依發舊叢。
夢澤雲低銜落日，中洲山斷見來鴻。
行吟騷客三年謫，嗜酒衰翁百事慵。
歲晚不須求季主，從來天理有窮通。
晚步靈壽寺後二首·其一
作者：張耒
朝代：宋

秋城草樹欲黄昏，微逕新晴菜甲新。
便好灌園從老圃，此懷原是漢陰人。
晚步靈壽寺後二首·其二
作者：張耒
朝代：宋

逢秋種菊尚殷勤，隙地侵尋欲過鄰。
便好採花供服餌，形容已似澤邊人。
晚歸
作者：張耒
朝代：宋

學省歸來門巷秋，伴眠書史滿床頭。
低雲漠漠梧桐晚，屏上江山亦解愁。
晚歸寄无咎二首·其一
作者：張耒
朝代：宋

雨氣入古屋，薄帷生夜清。
想君擁鼻坐，端學苦吟生。
泥深欺我馬，歸卧日半楹。
浩然有奇想，非子定誰評。
晚歸寄无咎二首·其二
作者：張耒
朝代：宋

屋東雲移山，屋西日半壁。
餘天一劍清，遠雨萬絲白。
官事癡可了，未遭官長責。
惟應晁夫子，不可別頃刻。
晚泊襄邑
作者：張耒
朝代：宋

月暗風林靜，斗垂霜夜清。
疏燈隔樹小，暗水歷船鳴。
學字聲形苦，紬書卜祝輕。
此身南北慣，隨處有平生。
晚發壽春浮橋望壽陽樓懷古
作者：張耒
朝代：宋

烟水蒼茫古岸高，危樓縹緲枕波濤。
山圍粉堞青屏合，橋跨長淮百艦牢。
爭戰往年空故國，登臨行客歎前朝。
青旗試問誰家酒，風雨蒹葭晚渡遙。
晚霽
作者：張耒
朝代：宋

山川收滯雨，烏鵲有和聲。
半嶺日猶照，一天雲盡行。
人皆理牆壁，吾亦掃柴荆。
鵝鴨何多喜，渠流漾淺清。
晚飯寶應
作者：張耒
朝代：宋

晚風吹古栢，落照明空山。
深行得寶剎，崖嶺相回環。
人遠草木邃，境幽魚鳥閒。
道人掃華堂，延我具晚餐。
齋庖野菊美，石井新泉寒。
既飽陟上方，浮香出林端。
平生麋鹿志，强學伏車轅。
塵懷造勝絕，欲去猶三歎。
晚鶯二首·其一
作者：張耒
朝代：宋

庭樹知秋彫晚枝，春鶯一去幾時歸。
晚來何事枝頭見，啞咤數聲還復飛。
晚鶯二首·其二
作者：張耒
朝代：宋

青竹萬葉一霜摧，何事流鶯去復迴。
啼鵊已摧芳草歇，春風安肯爲君來。
晝卧口占三首·其一
作者：張耒
朝代：宋

康濟朝饑進湯餠，誰何午睡屬新茶。
讀書隠几聊復爾，謝客扃門豈不佳。
晝卧口占三首·其三
作者：張耒
朝代：宋

學道窮年要有得，强顔干世欲何求。
病栽薏苡無勞謗，濕要鞠藭不待搜。
晝卧口占三首·其二
作者：張耒
朝代：宋

甘風遠集聞朝嘒，怨月深棲有夜鳴。
凉牖疏明稀老翠，雨畦幽獨立新清。
晝卧口占二首·其一
作者：張耒
朝代：宋

人事日益遠，秋居何颯然。
苔隨牆半雨，葉放樹中天。
晝卧口占二首·其二
作者：張耒
朝代：宋

擾擾終何得，蕭蕭亦自如。
將求解牛道，要解斲輪書。
晝卧懷陳三時陳三卧疾
作者：張耒
朝代：宋

睡如飲蜜入蜂房，懶似遊絲百尺長。
陋巷誰過居士疾，春風正作國人狂。
吟詩得瘦由無性，辟穀輕身合有方。
欲餉子桑歸問婦，一瓢過午尚懸牆。
晝睡
作者：張耒
朝代：宋

雨去天已秋，暑歸日猶永。
聊爲清晝眠，度此亭午景。
蟲鳴籬落晚，地僻鄰里靜。
起坐晚聞鷄，虛堂無俗聽。
我非汲汲者，失脚陷機阱。
天道不吾欺，茲焉遣朝暝。
晨興
作者：張耒
朝代：宋

喔喔雞向晨，夙興鄰里靜。
朝光出東崗，秋曉氣耿耿。
亭亭脫樹葉，寒意已疏勁。
草根有微露，醲綠尚交映。
老夫起默坐，覽物感衰盛。
忽然遇杯酒，酣歌朝達暝。
晨興自籬西望東園新開花
作者：張耒
朝代：宋

東園本是吾家有，不到經旬亦可嗟。
步出寢門迎曉日，却從籬外望新花。
安禪豈問荒三徑，閱古終須飽五車。
兒女相憐牢落甚，爲翁淺盞酌流霞。
晨起
作者：張耒
朝代：宋

曉色淡朦朧，園林白露濃。
寒叢蛩響畔，秋屋葉聲中。
更老心猶壯，雖貧尊不空。
浮生仗天理，不擬哭途窮。
晨起二首·其一
作者：張耒
朝代：宋

仲春忽過半，長養候已深。
晨興雨初霽，近目矚平林。
繁桃張麗錦，好鳥鳴清琴。
樛枝有新子，翹草無陳心。
謫官傷局促，端居厭滯淫。
眷言平生友，乖隔如參辰。
晨起二首·其一
作者：張耒
朝代：宋

楚鄉秋早倦炎蒸，長恨梧桐不可憑。
爽氣忽隨風雨至，曉堂無寐獨神驚。
晨起二首·其二
作者：張耒
朝代：宋

中宵爽氣入衾裯，簷雨浪浪曉末收。
三伏炎歊掃除盡，待教明月放清秋。
晨起二首·其二
作者：張耒
朝代：宋

窮居無遠念，暇日親庖厨。
澤國富滋味，春江出嘉魚。
鬻市有懸羔，擷園得嘉蔬。
雖無五鼎烹，薦俎頗有餘。
導和資一杯，徑使愁肺蘇。
條味以實氣，聊以彊吾軀。
聖賢戒求飽，豐德任形臞。
彼皆勤勵智，我獨懶求愚。
晨起有感
作者：張耒
朝代：宋

故歲如曉客，行意不可留。
新春如美人，含笑未舉頭。
定知當粲然，有待姑少留。
山川諜光景，梅柳露風流。
惟有堂中人，一衲暖蒙頭。
榮枯不到心，萬事良悠悠。
晨起眺望
作者：張耒
朝代：宋

衆木交陰園逕荒，獨尋細徑上東岡。
山頭秀插垂雲處，江面平分浴日光。
沙際離離橫水鳥，林端歷歷過風檣。
登臨每到消憂處，不覺三年客異鄉。
晨起苦寒
作者：張耒
朝代：宋

夜霜漫屋風折竹，我乃與君在空谷。
平生一衲度嚴寒，塊守深爐體生粟。
大潘借馬貸監河，小潘無事仰屋歌。
妻兒號寒劇雁鵝，詩書滿腹將何如。
晨起雨霽作
作者：張耒
朝代：宋

寂寂柯山曲，悠悠放逐臣。
雨晴人踏曉，山靜鳥啼春。
最惜庭梅謝，猶欣壠麥新。
但知年歲好，飽飯任乾坤。
暇日六詠·柳絮
作者：張耒
朝代：宋

零亂委空風，悠揚點芳草。
却爲身最輕，華堂等閒到。
暇日六詠·槐庭
作者：張耒
朝代：宋

清陰滿我庭，蒼蒼六槐老。
野性苦避人，青苔不須掃。
暇日六詠·百舌
作者：張耒
朝代：宋

曉語月斜樹，晝啼春霽天。
胸中自有激，不是故多言。
暇日六詠·蛙
作者：張耒
朝代：宋

越國未亡吳，曾動君王意。
句踐自有心，憑車汝無恃。
暇日六詠·雙白鴨
作者：張耒
朝代：宋

已斷鷹隼猜，仍叨主人惠。
皎潔靜天姿，雙棲莫相忌。
暇日六詠·龜
作者：張耒
朝代：宋

映日漾清淵，沿沙暴玄甲。
愛爾千歲姿，藏身一蓮葉。
暇日同孫畢二同舍遊李氏園亭
作者：張耒
朝代：宋

蕩蕩東風散客心，出門驅馬問園林。
花房待暖徐徐放，柳色隨春旋旋深。
城郭遠來無俗客，松篁深處有幽禽。
王公留壁題詩句，應許騷人盡日吟。
暇日步西園感物輒爲詩得七篇·斑竹
作者：張耒
朝代：宋

重瞳陟方時，二妃蓋老人。
安肯泣路傍，洒淚留叢筠。
頗疑葛陂化，點點留斑鱗。
慎勿脫水去，入世多埃塵。
暇日步西園感物輒爲詩得七篇·橘
作者：張耒
朝代：宋

奇林藴貞粹，健葉圓青鮮。
中有碧瑶實，正味百果先。
貢包登堯俎，頌德列騷篇。
李衡空庸材，徒列木奴千。
暇日步西園感物輒爲詩得七篇·秋圃
作者：張耒
朝代：宋

秋圃寂無有，蕭條殘菊枝。
老蛩依日叫，暗蝶傍人飛。
鎖澀門開少，莎長人到稀。
舊遊渾記得，到處即如歸。
暇日步西園感物輒爲詩得七篇·種蔬
作者：張耒
朝代：宋

貧舍無旨蓄，種圃治寒蔬。
縱橫數席間，灌溉亦勤劬。
積雨有新甲，時摘付中厨。
何勞樊遲學，當問漢陰夫。
暇日步西園感物輒爲詩得七篇·芙蓉
作者：張耒
朝代：宋

清霜厲嚴殺，松栢氣不振。
芙蓉乃微木，曉艷獨嬌春。
穠粹覺蘭疲，芬敷知菊貧。
欲攀無所贈，聊復插吾巾。
暇日步西園感物輒爲詩得七篇·菊叢
作者：張耒
朝代：宋

下根盤秋泥，上葉披宿雨。
惟餘黄金蕊，秀色日夜吐。
寧須薦九日，但惜歲云暮。
吾將屑落英，持泛蘭皋露。
暇日步西園感物輒爲詩得七篇·酴醾
作者：張耒
朝代：宋

欲知此園古，請視酴醾蒼。
孫枝已輪囷，走蔓龍蛇長。
春風一吹噓，灼灼發奇光。
仙姝不可挹，順風飲其香。
暑毒不可過又每爲賓客見擾午寢不安奉懷邠老之無事也
作者：張耒
朝代：宋

桃李成塵鶯未老，梧桐未落蛩已多。
杜門高卧作閒計，挾策讀書如懶何。
頗遭褦襶驚午夢，正坐熱行官不呵。
柯山大隠羲皇上，清風一榻無經過。
暮春
作者：張耒
朝代：宋

夜雨輕寒拂曉晴，牡丹開盡過清明。
庭前落絮誰家柳，葉裏新聲是處鶯。
白髮生來如有信，青春歸去更無情。
便當種秫長成酒，遠學陶潜過此生。
暮春三首·其一
作者：張耒
朝代：宋

還將多病眼，冉冉對殘春。
啼鳥日求侶，晚花如向人。
物情懶著意，杯酒最關身。
亦有功名志，吾生付大鈞。
暮春三首·其三
作者：張耒
朝代：宋

紅點薔薇架，綠深桃李蹊。
語鶯知果熟，忙燕聚新泥。
節物有常態，羈遊無定栖。
寧須說鵬鷃，物理固應齊。
暮春三首·其二
作者：張耒
朝代：宋

應接非吾事，深幽興有餘。
筍深鳴鳥下，花薄午風疏。
草淺見飛雉，溪清生細魚。
端居亦多趣，不用席門車。
暮春奉女兄弟集宴堂
作者：張耒
朝代：宋

晨暉麗花柳，流水灧池塘。
暮春漸暄燠，華構肅朝凉。
使君簿領暇，亦復陳壺觴。
班坐豈異人，骨肉皆歡康。
遙山出遠翠，遠水明斜陽。
歡言不期醉，淡泊味何長。
暮春書事四首·其一
作者：張耒
朝代：宋

冉冉春將老，悠悠晝掩關。
鳩鳴高柳暗，雨細廣庭閑。
塵榻談無客，風簾望有山。
啣泥新燕子，一一及時還。
暮春書事四首·其三
作者：張耒
朝代：宋

冉冉春將老，遲遲日正長。
露花低曉架，風絮集閑堂。
水暖荷爭出，杯寒杏已嘗。
芳菲值窮谷，嗟負少年狂。
暮春書事四首·其二
作者：張耒
朝代：宋

漠漠山雲合，簷風透薄帷。
柳藏陰後絮，櫻壓雨中枝。
坐暖晨杯罷，香濃午睡時。
薄寒猶故在，再取紫貂披。
暮春書事四首·其四
作者：張耒
朝代：宋

林花飛已久，芳草雨餘長。
人靜槐庭午，簾斜竹院凉。
沾泥新筍白，封蠟煮醪香。
莫厭殘春醉，流鶯勸舉觴。
暮春游柯市人家有作
作者：張耒
朝代：宋

桃李雖云過，林塘老景濃。
幽花冠曉露，高柳旆和風。
草木家家秀，溝壑處處通。
况聞如雨足，高枕待年豐。
暮春贈陳器之
作者：張耒
朝代：宋

牡丹開過解鞦韆，鵯鵊鳴時三月天。
盡日好風吹絮雪，一池春水泛蓮錢。
溪邊蒲筍供朝飯，堂上圖書伴晝眠。
端坐窮城何所得，只收風月入新篇。
暮歸
作者：張耒
朝代：宋

牛羊久已下，寂寂掩城扉。
水鶴鳴城堞，飛螢上戟衣。
夜凉江海近，天闊斗牛微。
何日招舟子，寒江北渡歸。
曉作
作者：張耒
朝代：宋

靜枕有遠聽，風聲带曉江。
寒雲垂紞紞，嚴鼓已逢逢。
功業驚殘歲，江山隠陋邦。
寒雞憎客夢，呼日上低窗。
曉意
作者：張耒
朝代：宋

城頭清角已三奏，樹間眠鳩方一鳴。
風霜凄緊雁南向，星河橫斜天左傾。
待旦枕戈無怨敵，將朝盛服非公卿。
不如衲被蒙頭睡，直至東窗海日生。
曉發途中
作者：張耒
朝代：宋

坐無燈火夜蕭然，馬上匆匆未曉天。
值驛老兵應笑我，肯將斗粟換高眠。
曉赴秘書省有感
作者：張耒
朝代：宋

桃李欲開時，長安春正好。
晴空倚閶闔，朝日散馳道。
雲收龍蛇榜，爛爛金碧曉。
清都不容塵，虎士守洒掃。
家無當關警，襟袂免顛倒。
何慚驅款段，吾事不須早。
儒生近卜祝，本自異時好。
聖朝尚文雅，詔使窺鴻寶。
平生一盃酒，江海送吾老。
靜喧非人事，不得守懷抱。
跳梁干造物，乃取鏌鋣誚。
委懷隨所遭，千葉纔一笑。
曉雨
作者：張耒
朝代：宋

綠滿園林紅已稀，濕烟和柳共霏微。
誰家油壁春寒裏，獨輾天街曉雨歸。
曉雨
作者：張耒
朝代：宋

輕陰江上千峰秀，小雨牆邊百草生。
惟有春禽慰孤客，曉啼渾似故園聲。
曲河驛初見嵩少
作者：張耒
朝代：宋

我行日益深，所遇日益好。
森然過絕壁，慘淡石色老。
層峰乍崩奔，峻峽忽開導。
清溪瀉兩間，淺瀨浮水鳥。
縈紆石路窄，構架野橋小。
娟娟翠篠寒，時見木合抱。
危亭偶平曠，是日見嵩少。
峨峨重雲外，傲睨插蒼昊。
坐令羣山勢，凌轢困籍蹈。
平生忽俗事，丘壑情所好。
無謀苟自給，薄官廢幽討。
豈無幽棲士，顧我林下笑。
會當採芝去，富貴曷足道。
書事寄晁應之
作者：張耒
朝代：宋

野筍空階短，蒲芽出水齊。
柳垂縈鵲重，花裊带蜂低。
桑弱蠶登箔，池晴燕啄泥。
官閑無事役，地僻斷招携。
目極榛蕪地，心傷桃李蹊。
萎花辭雨泣，幽鳥別春啼。
白髮驚身老，高樓對日西。
運逢詩將健，路入醉鄉迷。
燒醑傾新臘，輕羅換舊裾。
香紈裁暑扇，密幄徹寒閨。
喬木陰垂屋，清渠冷接溪。
惜芳幽閟䳏，催夢怨黄鸝。
高會思前日，酣歌到曉雞。
駕羊君自幼，倚玉我慚黳。
誰解藏車轄，歸來信馬蹄。
還家門寂寂，過雨草萋萋。
氣合非容易，官拘坐阻睽。
孤吟唯酒對，愁立見烏栖。
學懶因循過，詩成取次題。
相思不可望，烟靄暮凄凄。
書初凉夜至將曉
作者：張耒
朝代：宋

秋房燈火清，人語久已寂。
城遠不聞更，警柝鳴未息。
橫參已入地，斗柄當天直。
乃知三更中，市廛已寂歷。
我時守書几，磨墨傾硯滴。
反覆小學書，昏目如芒刺。
試尋鄰房僧，鼻鼾背負壁。
體勞徑就枕，冷夢分南北。
覺來寺鐘鳴，僧禮像前席。
須臾聞梵唄，木魚如叩石。
舉頭視東牖，朝日已淡白。
反身起披衣，神爽健筋力。
亟來酒甕邊，側聽聲唧唧。
書壁
作者：張耒
朝代：宋

後院人稀到，荒池半是苔。
好花隨地有，幽鳥自山來。
靡靡香草合，陰陰夏木催。
昭亭有佳色，每至不容回。
書壁
作者：張耒
朝代：宋

晴窗浴罷試春衣，芳草江南三月時。
陰合園林禽語樂，風和庭院絮飛遲。
漫郎官事只畫諾，騷客生涯惟賦詩。
極目江天已多恨，何須木落長年悲。
書寺中所見四首·其一
作者：張耒
朝代：宋

江市樵蘇早散，山家燈火常昏。
紗帽搘筇獨立，龕中佛像無言。
書寺中所見四首·其三
作者：張耒
朝代：宋

叩戶誰驚午睡，烹茶聽客論詩。
病裏雖成禁酒，興發何妨杖藜。
書寺中所見四首·其二
作者：張耒
朝代：宋

日出鄰僧乞食，鐘鳴老叟關門。
誰見春宵浄境，娟娟霽月當軒。
書寺中所見四首·其四
作者：張耒
朝代：宋

閑裏光陰最好，病多談笑無多。
夢幻世間種種，楞枷卷裏消磨。
書潁州皇甫秘教書室
作者：張耒
朝代：宋

閒來便是日侵階，窗下棋枰林下杯。
曉解扁舟又南去，百年還得幾回來。
書直舍
作者：張耒
朝代：宋

爲官不治民，清坐晚秋晨。
隨事文書了，偷閑筆硯親。
吏歸雅集定，門鎖月華新。
野鳥何勞問，窮通理有神。
書館直舍
作者：張耒
朝代：宋

紫禁斷人聲，蓬山轉春日。
樓外晚鼓傳，城陰衛番出。
循除擷新秀，紅紫間疏密。
倚天黄金闕，龍虎氣鬰律。
明時賦鉛槧，寓直守編帙。
疏閒謝裨補，歲月感飄忽。
謝公山林賞，不爲軒冕屈。
體道無朝野，達情慚利物。
月夜懷陳永源
作者：張耒
朝代：宋

衆喧息遙夜，爽氣漬煩襟。
殷勤低簷月，入幌來相尋。
平生學虛靜，每爲多病侵。
卧想陳夫子，幅巾修竹林。
月季
作者：張耒
朝代：宋

月季祇應天上物，四時榮謝色常同。
可憐摇落西風裏，又放寒枝數點紅。
有感
作者：張耒
朝代：宋

鬢毛已自秋來變，髀肉仍於馬上消。
滿眼青山不歸去，强顔微祿亦何聊。
有感三首·其一
作者：張耒
朝代：宋

一春苦多風，桃李見無幾。
良遊時已失，忽忽三月尾。
中間亦何有，徒自亂心耳。
所嗟違所娛，坐費良日晷。
堂北千葉桃，微本混榛枳。
居然未之省，一日燦相視。
零丁不忍摘，攀玩聊自慰。
乃知物雖微，未易即疏棄。
從今至零落，猶足伴尊胾。
仍煩芊綿草，藉我花前醉。
有感三首·其一
作者：張耒
朝代：宋

郁城本自貳師謀，騎士拔劍猶封侯。
董生明經守正直，白首區區相侯國。
參差世事足嗟歎，我笑羣兒較目前。
可能董子之榮辱，乃在封侯得失間。
有感三首·其三
作者：張耒
朝代：宋

南風霏霏麥花落，豆田漠漠初垂角。
山邊夜半一犂雨，田父高歌待收穫。
雨多蕭蕭蠶簇寒，蠶婦低眉憂繭單。
人生多求復多怨，天工供爾良獨難。
有感三首·其三
作者：張耒
朝代：宋

古今不殊途，掩卷獨長想。
炎爐與死灰，相去如反掌。
彼昏誠不知，一醉富莫量。
那知道旁殍，曾是厭盃盎。
一金短販兒，豈暇議得喪。
但憐反覆間，觀者爲惆悵。
聖賢蹈大方，不苟目前妄。
寄身愛憎間，得失真一餉。
有感三首·其二
作者：張耒
朝代：宋

昨日鴉作巢，今者鴉哺兒。
念知三月闌，春物行已稀。
晚風颯不收，殘紅怨餘姿。
回風起輕寒，擁爐火重吹。
燈明夜齋靜，目澀臨書遲。
病齒不飲酒，持盃勸妻兒。
豈無兒女心，惆悵桃李蹊。
彼昏安目前，丈夫方有思。
有感三首·其二
作者：張耒
朝代：宋

羣兒鞭笞學官府，翁憐癡兒傍笑侮。
翁出坐曹鞭復呵，賢於羣兒能幾何。
兒曹相鞭以爲戲，翁怒鞭人血流地。
等爲戲劇誰後先，我笑謂翁兒更賢。
有感二絕·其一
作者：張耒
朝代：宋

殘雪微風冷透衣，柳黄梅破欲春時。
年年景物常相似，滿眼相思只自知。
有感二絕·其二
作者：張耒
朝代：宋

日暇凝雲去復還，晚風不動自清寒。
可憐庭雪無人掃，斜占牆陰獨未殘。
有所歎
作者：張耒
朝代：宋

達士不可羈，其次遠羈絆。
我無達人風，又不能自遠。
紛紛隨世俗，碌碌走薄宦。
其來或遭驅，其去或被挽。
吾求亦何有，五斗固易辦。
不師陶淵明，腰爲小兒俯。
由來爲貧仕，榮辱何敢辯。
乘田與委吏，孔子不云賤。
有所歎
作者：張耒
朝代：宋

駢脅當車闟戟先，相君冠蓋照秦川。
六雄未滅君無苦，當念杜門公子虔。
有所歎五首·其一
作者：張耒
朝代：宋

十夫操戈羣入市，市人奔走爭逃死。
鷄飛犬逝閭里空，攘奪金珠虜妻子。
世人惡盜恐不深，真不爲盜能有幾。
何況蚩蚩田野人，欲使饑寒不爲此。
有所歎五首·其三
作者：張耒
朝代：宋

蛙鳴聒聒滿我池，我寧知爾樂與悲。
周公洒灰教後世，顧我齷齪不忍施。
越人嗜汝過芻豢，芼以芳香侑朝飯。
藏身泥沙勿妄出，世人重味輕天物。
有所歎五首·其二
作者：張耒
朝代：宋

饑兒無食偷鄰桑，主人殺兒屍道傍。
母兄知兒死不直，行哭吞聲空歎息。
生重於桑亦易明，何爲以身邀所輕。
沒身毫釐易其死，世上誰非竊桑子。
有所歎五首·其五
作者：張耒
朝代：宋

衛青功高不薦賢，猶有蘇建能拳拳。
魏其已誅武安死，將軍畏禍無敢言。
田竇安知天下士，可是一言誰得罪。
當憂磊落世上奇，白頭騎奴安得知。
有所歎五首·其四
作者：張耒
朝代：宋

蝎能毒人不能死，人能捕蝎殘其類。
世人意惡蝎爲虐，人蝎相殘竟誰至。
不參彼已怨一方，自古詩人以爲刺。
我疑人酷蝎所羞，何暇區區論蝎罪。
服仙靈脾酒
作者：張耒
朝代：宋

冷氣侵吾髀，趨拜劇苦艱。
仁哉神農氏，遺藥驅恫瘝。
持錢取之市，易得如茆芫。
繁枝與芳葉，盡取無可刪。
貯之白縑囊，漬以壺酒寬。
七日以供飲，跛曳皆翩躚。
呼兒謹蓋藏，用此九轉丹。
平生誤信書，安坐得老邅。
方書豈盡信，柳子固無言。
事固有然者，豈容盡欺謾。
疾走非吾願，且復補羸殘。
望女几雪
作者：張耒
朝代：宋

萬戟高攢女几晴，卷簾初見雪崢嶸。
光迎曉日峰千疊，氣入陰風夜五更。
晴色北臨秦甸白，寒威東抱洛陽清。
坐看溝壑承餘澤，付與春田次第耕。
望淮山硤石寺予幼年過此今十載矣
作者：張耒
朝代：宋

十年落泊竟何成，人事紛紛幾廢興。
今日扁舟淮上去，青山似與客相迎。
望龜山二首·其一
作者：張耒
朝代：宋

淮上風高寒日西，龜山嶺下白雲歸。
遊人苦憾日已晚，青山自與雲爲期。
輕舟漁子犯烟去，照水白鷗窺影飛。
人間不作逍遙客，老去塵埃空滿衣。
望龜山二首·其二
作者：張耒
朝代：宋

日落龜山山更清，原頭啼鳥已春聲。
可憐山近不能到，盡日與山相對行。
雲裏人家自來往，天邊樓閣遠分明。
白鷗不解遊客意，驚起碧烟深處橫。
朝寒
作者：張耒
朝代：宋

朝寒卯飲已戰勝，煮餠一甌充午饑。
便是衰翁一日了，夜爐茗果亦隨宜。
朝日
作者：張耒
朝代：宋

朝日照山堂，流光泛疏牖。
龍鍾病童子，掃地起持帚。
堂中空四壁，惟一老病叟。
蕭條野僧閑，鄙樸老農陋。
雨來林葉響，霜近蔬甲瘦。
何以遣幽憂，頼有尊中酒。
朝雨
作者：張耒
朝代：宋

幽居感節物，僧舍值朝凉。
空簷落寒雨，滴滴響秋堂。
低飛林間翮，濕羽不能翔。
危葉別故枝，幽花泫晚芳。
悠悠清夜眠，促織催朝光。
日月愴已徂，吾行獨迷方。
采采幽圃蘭，歲晚日馨香。
君子健明德，勿爲兒女傷。
木芙蓉菊花盛開
作者：張耒
朝代：宋

空山岑寂何所有，晚菊芙蓉相對幽。
伴我悠悠過閒日，憐渠灼灼媚窮秋。
清香但欲持供佛，醉舞何妨插滿頭。
此生萍梗難前料，知復明年相見不。
木香
作者：張耒
朝代：宋

紫皇寶輅張珠幰，玉女熏籠覆繡衾。
萬紫千紅休巧笑，人間春色在檀心。
未試即事雜書率用秋日同文館爲首句·其一
作者：張耒
朝代：宋

邃館深魚鑰，華堂靜鎖闈。
每勞蛩作伴，不與燕同歸。
古棟蝸成篆，空牆蘚作衣。
寂寥還泛菊，九日莫相違。
未試即事雜書率用秋日同文館爲首句·其三
作者：張耒
朝代：宋

倦枕愁霜苦，晴窗宿霧開。
幕雲當晝合，袍雪與風來。
元日彤庭實，春風曲水杯。
何須戀楊柳，聖世要無媒。
未試即事雜書率用秋日同文館爲首句·其二
作者：張耒
朝代：宋

名自諸侯選，功收一日長。
文章雜蛟蚓，丹墨有炎凉。
平昔曾充貢，酸寒未易忘。
書生成底事，飽死笑東方。
末伏日五更小凉
作者：張耒
朝代：宋

幽人短夢不終宵，起步星河望泬寥。
缺月低簷雞一唱，露華秋色滿芭蕉。
朱雲
作者：張耒
朝代：宋

直言請劍斬安昌，勿謂朱游只素狂。
君看漢家文景業，張侯能以一言亡。
李少卿挽詞
作者：張耒
朝代：宋

青雲舊馳譽，白髮早辭榮。
談笑惟詩酒，交遊盡老成。
支離病中見，瀟洒舊時情。
已矣不可問，九原松柏聲。
李廣
作者：張耒
朝代：宋

李廣才非衛霍儔，孝文能鑒不能收。
君王未是忘征戰，何待高皇萬戶侯。
李處道都曹丈挽詞
作者：張耒
朝代：宋

凄凉正始後，尚復有斯人。
慟哭亦云已，傷心難重陳。
傳家雙令器，懷德萬遺民。
尚想典刑在，蕭然老鶴身。
李贊皇畫像
作者：張耒
朝代：宋

管樂久寥闊，興王一士多。
平生自龍虎，功業在山河。
公子悲黄犬，騷人赴汨羅。
當年閱川恨，流落復如何。
村晚
作者：張耒
朝代：宋

深塢繁花麗，晴田細逕分。
孤舟春水路，芳草夕陽村。
暗雀投簷靜，昏鴉集樹喧。
牛羊自歸晚，燈火掩衡門。
東園
作者：張耒
朝代：宋

堂中宴坐不妄出，堂外青春去如失。
小園十步綠如雲，一時桃李事已畢。
猶有荼蘼數朵在，未覺塵沙污玉質。
金沙格俗終可憐，膩白嬌紅如欲滴。
老夫睡起聽山禽，竹間林外紛嘲嘖。
筍生漸愜子猷願，梅熟未邀朱老喫。
翻書只作隨睡具，傾壺屢進忘憂物。
今春風雨稍依節，上田麥穗過數尺。
但知洗眼看世塗，莫厭終身守蓬蓽。
東園
作者：張耒
朝代：宋

浮雲蔽亭午，白日成蕭森。
餘凉入坐隅，萧洒散煩襟。
孟夏愛吾屋，秀木成佳陰。
衆果頗已成，永日鳴山禽。
杖履時亦到，逍遙忘滯淫。
舉頭天雨霽，落日低遙岑。
東園
作者：張耒
朝代：宋

荒園何所有，落葉與衰叢。
含芳未肯吐，惟有木芙蓉。
黄菊如佳人，綠萼包金茸。
牀隨重陽酒，娛此憔悴翁。
東堂
作者：張耒
朝代：宋

杳杳寒鷄唱，漫漫夜色深。
斗柄垂地直，河勢向江沉。
林鳥栖欲去，草蟲寒尚吟。
幽人揜蓬蓽，不睡擁單衾。
東堂初寒創意作竹屏障門屏脚偶得朽梅枝截用之完固質野可喜二首·其一
作者：張耒
朝代：宋

丈室新屏用此君，碧琅玕插古槎根。
白雲一片當空下，護此寒堂宴坐人。
東堂初寒創意作竹屏障門屏脚偶得朽梅枝截用之完固質野可喜二首·其二
作者：張耒
朝代：宋

簡冊林中老蠹魚，年來窮謫尚耽書。
竹屏風下憑烏几，畫作柯山居士圖。
東堂即事
作者：張耒
朝代：宋

東堂歲晚直窮寂，落葉寒蔬風雨餘。
下里數家同井臼，荒山十里半榛蕪。
夜霜摧菊房俱斂，晴日薰梅氣欲蘇。
誰似樊山偏得意，倚天紫翠照空虛。
東堂四首·其一
作者：張耒
朝代：宋

主人憐客置東堂，爲致炎天十步凉。
勝事自來非力致，江南山色巧相望。
東堂四首·其三
作者：張耒
朝代：宋

居止年來如傳舍，構堂珍重主人情。
浮生行止誰能計，苟合真須學子荆。
東堂四首·其二
作者：張耒
朝代：宋

老翁還作小兒情，手種芭蕉爲雨聲。
便有微泉出堂下，一泓清徹照軒楹。
東堂四首·其四
作者：張耒
朝代：宋

烏衣更士能呼旦，金縷嬌娘解唱歌。
天與旅人供一笑，不然奈此寂寥何。
東堂夜坐偶成示秬秸和
作者：張耒
朝代：宋

東堂歲云暮，永夜有餘清。
月暗雁程急，霜嚴雞夢驚。
微明旁舍火，斷續戍樓更。
老眼渾無睡，偏聞曉雨聲。
東方
作者：張耒
朝代：宋

東方未明更五鼓，星河寥寥寒雁度。
鐺鐺鳴鐸誰家車，陌上驅牛輾霜去。
北風吹面足踏冰，村南早飯天未明。
年年輸稅洛陽城，慎莫後期官有刑。
東方曼倩
作者：張耒
朝代：宋

軒冕功名何足爲，先生聊作易農資。
漢庭誅死皆卿相，猶說才能勝滑稽。
東池
作者：張耒
朝代：宋

東池久不到，摇落過秋中。
萬竹蕭蕭雨，孤荷嫋嫋風。
遣秋詩酒在，久客歲時窮。
唯有思鄉夢，長隨洛水東。
東池
作者：張耒
朝代：宋

東池暮春風景妍，汩汩淺渠鳴細泉。
菖蒲遶堤青似劍，荷葉出水大如錢。
薔薇著花方未已，楊柳飛絮任飄然。
鄰翁芍藥正足雨，預計開時須醉眠。
東池
作者：張耒
朝代：宋

東池秋水清，歷歷見沙石。
枯荷半倒折，風起鳴摵摵。
悠悠岸邊菊，灼灼好顔色。
芬芳人不知，寂寞聊自得。
寒蛩白日啼，晚葉霜餘赤。
無人野竹繁，積雨平橋側。
嗈嗈雲間鴻，歲晚霰雪迫。
乘閒輒獨遊，官閑幸無責。
東海旅夜二首·其一
作者：張耒
朝代：宋

無酒消憂寒未減，隔帷相對一燈愁。
蟲聲喚覺五更夢，風雨滿庭桐葉秋。
東海旅夜二首·其二
作者：張耒
朝代：宋

蘭釭背壁影微微，千里天涯客夢歸。
一夜海風聲不斷，曉來寒葉滿庭飛。
東海有大松土人相傳三代時物其狀偉異詩不能盡因讀徐仲車五花柳枝之作作此詩以激之
作者：張耒
朝代：宋

詩翁愛花復愛柳，長歌高吟半酣酒。
自言二物天下奇，愛之不厭形於詩。
嗟予所愛翁未見，我昔東遊窮海甸。
波濤四絕大島中，上有太古不死之長松。
千人袢延坐其下，仰見翠葉迷蒼穹。
巨鰲竭力負不起，鵬栖僅借卑枝容。
人言海若此其圉，鱗甲百萬屯蛟龍。
又云海怪久不死，守護山麓蟠其躬。
天空海闊風力壯，敲戛簸蕩聲無窮。
軒轅張樂奏未已，筍𥲤百萬喧笙鏞。
鬼神不欲人屢見，護以萬疊青山峰。
愛之未免困寂寞，坐見雨露霑蒿蓬。
東皋吟翁天下才，海岳秀氣天所鍾。
豈惟文章繼騷雅，胸中術業窺夔龍。
如何坎軻滯茅屋，失所因與茲松同。
詩翁勿愛花與柳，軟弱但解爭纖穠。
春英零落化爲土，夏葉狼藉工巢蟲。
嬌兒姹婦最入眼，丈夫所志當英雄。
何當與君涉海去，結茅松下甘長終。
東溪
作者：張耒
朝代：宋

東溪何潺潺，秋水清見底。
縱橫小石圓，一一靜無滓。
空山人不到，漍漍響環佩。
我來每終日，漱濯弄清泚。
山居時已久，不省有朝市。
門闌人客少，跨馬必至此。
麋鹿見我熟，相對不復起。
誰知寂寥趣，寄言同聲子。
東皋行
作者：張耒
朝代：宋

秋雲捲盡秋天清，東皋蕭條雞犬聲。
黄葉吟風聲不平，芙蕖半落更有情。
歸來僮饑羸馬疲，城頭樹暗烏欲栖。
誰家朱樓人夜宿，微紅一點簾間燭。
東齋雜咏·南窗
作者：張耒
朝代：宋

門前塵土慵驅馬，堂上文書厭坐曹。
只有南窗慰人意，寒燈清夜讀離騷。
東齋雜咏·皂莢
作者：張耒
朝代：宋

畿縣塵埃不可論，故山喬木尚能存。
不緣去垢須青莢，自愛蒼鱗百歲根。
東齋雜咏·盆池
作者：張耒
朝代：宋

點點青萍秋後衰，溶溶晴日見魚兒。
水邊窺影何方客，自照行吟憔悴姿。
東齋雜咏·竹
作者：張耒
朝代：宋

裊裊牆陰竹數竿，秋風盡日舞青鸞。
平生愛爾緣瀟洒，莫作封君渭上看。
東齋雜咏·老槐
作者：張耒
朝代：宋

雪霜未死閱年華，危葉蕭蕭戰古槎。
裊裊秋風官舍冷，半枝斜日带啼鴉。
東齋雜咏·菊
作者：張耒
朝代：宋

野人齋爨屏羶腥，自向階前擷紫莖。
老去愛花心轉薄，一盃蔬飯足浮生。
東齋雜咏·道榻
作者：張耒
朝代：宋

紙閣蘆簾小榻安，一裘容易却輕寒。
誰驚午枕江湖夢，風落晴窗柏子乾。
林居
作者：張耒
朝代：宋

林居觀變化，寒暑無時停。
日月迭奔走，汲汲作昏明。
彼人於其間，起妄自經營。
寧知運之去，不受如力爭。
終古一逝川，聖達亦歎驚。
寄言夸毘子，豪奪竟何成。
架蒲萄
作者：張耒
朝代：宋

蒲萄盤屈如修蛇，春來蟄起紓橫斜。
延之升架鱗甲動，舊枿粲粲生光華。
盤堆馬乳未敢望，殷勤灌溉意非他。
要聽暑雨鳴大葉，窗間致榻圍青紗。
年來幽淡亦有趣，自值花草占萌芽。
奔波玄德老不遂，正爾種菜豈不佳。
猶嫌尚遣兒輩覺，方食失匕徒驚嗟。
某寒熱伏枕已數日忽聞車騎明當接頓睡中得韵語數句上呈四丈龍圖兼記至日之飲
作者：張耒
朝代：宋

山羊卷酥如切玉，翦毛胡羊花作肉。
燭前醉客淋漓時，山泉更煮如珠粟。
深泥三尺歸不記，日到床前初睡足。
爾來七日戰寒熱，朝飯齋糜不盈掬。
客來但辦君且去，卧聽涓涓雪消屋。
因山事嚴京兆出，十驛人人如在目。
駝裘便面行野時，晴郊已動陳根綠。
柘城道中
作者：張耒
朝代：宋

欲雪日易晚，不寒風更清。
崩橋斷官路，積水入空城。
屏翳野初燒，降丘民始耕。
冬暉疾如馬，汲汲暝猶征。
柯山春望
作者：張耒
朝代：宋

先教一雨浄江山，便放千林春意還。
何事東風吹客雁，便教無意戀汀灣。
柯山聞鵯鵊
作者：張耒
朝代：宋

三年不聽早朝雞，慚愧高林鵯鵊兒。
滿眼山林春已去，五更風露月沉西。
厭聽田舍驅牛苦，想見天門寶馬嘶。
獨我朦朧貪曉睡，故園門巷夢中迷。
柯山雜詩四首·其一
作者：張耒
朝代：宋

幽人睡足戴綸巾，策杖開門卯酒醺。
黄葉滿山烏鵲嗓，江城秋日少行人。
柯山雜詩四首·其三
作者：張耒
朝代：宋

斷澗橫橋卧古槎，晚雞鳴處有人家。
山頭月出疏鐘斷，江上風高落雁斜。
柯山雜詩四首·其二
作者：張耒
朝代：宋

蕭蕭茅屋土山前，翁媼關門去穫田。
朝日滿簷雞犬靜，荻籬深處有炊烟。
柯山雜詩四首·其四
作者：張耒
朝代：宋

九月江城霜氣清，旅人寒事略經營。
隔窗便是山前樹，永夜葉聲如雨聲。
柯谷
作者：張耒
朝代：宋

柯谷秋已晚，衡門終日閒。
老唯謀酒食，病更怯風寒。
暖脚氈鞋穩，蒙頭衲帽寬。
年來諳世事，對客欲忘言。
柳
作者：張耒
朝代：宋

永豐坊裏舊腰支，曾見青青初種時。
看盡道邊離別恨，爭教風絮不狂飛。
株林
作者：張耒
朝代：宋

九寡奔亡一老姬，白頭蠻叟嬖西施。
二公費盡平生事，深屋嬋娟世得知。
桓溫
作者：張耒
朝代：宋

北征談笑縛姚公，靜掃諸陵見洛嵩。
不用登高笑夷甫，正緣此輩使君雄。
梁冀
作者：張耒
朝代：宋

力回漢鼎未收功，又道將軍世上雄。
不悟折腰同齲齒，百般裝束爲秦宮。